text:
Tant al è stât asiât voltâ la conte di Agota Kristof e tant al è stât intrigât voltâ chest toc di Elio Bartolini. Tes trê contis che a componin il libri Racconti aquileiesi di dulà che al è tirât fûr chest Mosaico paleocristiano, l’autôr al dopre di fat une prose alte, sontuose, intorteade, che bisugne seguî cun atenzion, a voltis tornâ a lei, cun incîs luncs, là che si puès cjatâ un verp trê o cuatri rîs plui indenant dal so sogjet. Se al à di valê ancje in chest câs il discors che si faseve pe Kristof, che la forme e je sostance, al ven di domandâsi dulà che al vûl puartânus l’autôr cun chest stîl. Se là une prose semplice, slisse, lineâr e voleve fânus percepî, prime ancjemò dai contignûts, la indiference dal cuotidian, culi cual podaressial sedi il significât di cheste sielte? La mê convinzion e je che Bartolini al consideri i tre argoments disvilupâts tes contis, vâl a dî la nassite dal cristianesim a Aquilee, la invasion dai Langobarts, il fûc di Grau, tant che lûcs di une memorie cussì preziose e cjare di tratâju a pâr di perlis metudis in mostre inte vitrine di un oresin. E alore, par scrivi di lôr, si scugne doprâ un stîl adat.
mercoledì 26 gennaio 2011
La conte misteriose (6) Fûcs- soluzion
Tant al è stât asiât voltâ la conte di Agota Kristof e tant al è stât intrigât voltâ chest toc di Elio Bartolini. Tes trê contis che a componin il libri Racconti aquileiesi di dulà che al è tirât fûr chest Mosaico paleocristiano, l’autôr al dopre di fat une prose alte, sontuose, intorteade, che bisugne seguî cun atenzion, a voltis tornâ a lei, cun incîs luncs, là che si puès cjatâ un verp trê o cuatri rîs plui indenant dal so sogjet. Se al à di valê ancje in chest câs il discors che si faseve pe Kristof, che la forme e je sostance, al ven di domandâsi dulà che al vûl puartânus l’autôr cun chest stîl. Se là une prose semplice, slisse, lineâr e voleve fânus percepî, prime ancjemò dai contignûts, la indiference dal cuotidian, culi cual podaressial sedi il significât di cheste sielte? La mê convinzion e je che Bartolini al consideri i tre argoments disvilupâts tes contis, vâl a dî la nassite dal cristianesim a Aquilee, la invasion dai Langobarts, il fûc di Grau, tant che lûcs di une memorie cussì preziose e cjare di tratâju a pâr di perlis metudis in mostre inte vitrine di un oresin. E alore, par scrivi di lôr, si scugne doprâ un stîl adat.
0 coments:


c: text/html

text:
Il guvier talian al à inviât al Consei de Europe, ancje se cuntun ciert ritart, il tierç rapuart su la metude in vore de Convenzion cuadri pe protezion des minorancis nazionâls. Il document al presente lis misuris di tutele metudis in vore intal stât talian a pro des lenghis minoritariis. Lis misuris previodudis de Convenzion a interessin dutis lis comunitâts minorizadis ricognossudis cu la leç statâl 482/99 plui rom e sinti. Lis autoritâts talianis a son stadis riclamadis plui voltis di chês europeanis par no vê rispietât ad in plen i dirits des minorancis.
Font: Ministeri dal Interni talian, 06/10/09

robotstxt: allowed

filter: keep


text:
Altitudin
La altitudin e je la misure de distance verticâl di un ogjet o di un pont rispiet a un riferiment; e pues jessi relative (distance tra doi ponts a câs) o assolude (che si intint in gjenar come altitudin rispiet al nivel dal mâr).
Inte aviazion, il tiermin altitudin al ven doprât par indicâ la elevazion sul nivel dal mâr, par indicâ chê rispiet a un altri pont si dopre la peraule altece.
Come unitât di misure, si doprin i pîts (1 pît = 0,3048 metris) intai Stâts Unîts e intal Ream Unît, ma ancje tal cjamp de aviazion. In dut il rest dal mont si doprin i metris.
Su la Tiere, la altitudin plui elevade e je su la mont Everest, dulà che si rive, secont i ultins dâts, a 8.850 metris s.n.m. Al è interessant notâ che chest al è dome 1/720 de misure dal rai de Tiere, par cui trascurabil in tiermins gjenerâls.
Studi des altitudins[cambie | modifiche il codiç]
Il studi des altitudins si clame ipsografie; la altitudin mediane des tieris e je tra i 500 e i 600 metris; l'Europe e la altitudin mediane plui basse, ator dai 230 m.


text:
Un centenâr di membris de comunitât rom di Belfast a àn decidût di bandonâ la Irlande dal Nord par trasferîsi in Romanie. Chest par vie dai atacs e des violencis di stamp razist che di setemanis a van indenant cuintri di lôr e di cui che i da acet. Za di timp a vegnin denunciâts atacs cuintri di imigrâts che a rivin de Europe dal Est, ma chê vivude dai rom e je la situazion plui penze. Lis condanis plui duris par chescj atacs a son rivadis dai rapresentants politics de comunitât nazionaliste irlandese (Sinn Féin) e di chei religjôs de glesie presbiteriane. Sot acuse ancje il compuartament de polizie: prin par vie de lentece tal intervignî sul lûc dai atacs e po parcè che, dopo setemanis di violencis, a son a pene trê lis personis fermadis cu la acuse di vê partecipât a atacs di stamp razist.
Font: Galiza Hoxe, 23/06/09; Balkan Insight, 24/06/09; AP/RN, 25/06/09


text:
Il guvier
de comunitât autonome di Castilie e León al à decidût di scancelâ
il program di imersion linguistiche par galizian de scuele superiôr
di Cacabelos, un dai cuatri istitûts di educazion secondarie de
regjon dal Bierzo là che si studie par galizian. Cun di plui, il
galizian al è stât gjavât tant che materie facoltative ancje dal
liceu locâl, in maniere che cumò, par cui che al à doprât cheste
lenghe pai siei studis, no si à plui la pussibilitât di otignî il
diplome che al certifiche la competence linguistiche par galizian.
Chê dal Bierzo e je une regjon che,
dal pont di viste aministratîf, e je fûr dai confins de Galizie, ma
che e parten a cheste comunitât par lenghe, culture e identitât. In
dì di vuê si calcole che a sedin uns 40 mil lis personis che a
fevelin ancjemò par galizian. La decision dal guvier di
Castilie e León e je stade motivade cun resons di sparagn, ma e va
cuintri dai acuardis uficiâi cjapâts di cheste comunitât cul
guvier de Galizie. Acuardis che a permetevin a passe
un miâr di students di doprâ il galizian intal lôr percors di
studi.
Font:
Praza Pública,
23/09/13


text:
Incuintris di Vençon
(Avis, 15 di Març 2006)
Nus fâs plasê la sô presince al prossim incuintri di Glesie Furlane.
Te buine gnove dal Vanzeli al popul:
IL PASTÔR DI ERMA
come risultive de catechesi a Aquilee.
Lincuintri al varà doi moments:
* Prospietivis dai studis di vuê sore di un test une vore antîc e preziôs;
* olmis di relazions fra Il Pastôr e i mosaics de Basiliche di Aquilee.
Relatôrs:
Prof. Remo Cacitti, de Universitât dai studis di Milan;
Gabriele Pelizzari, studiôs dai mosaics de Basiliche di Aquilee.
Domenie ai 26 di març dal 2006 a Vençon.
A trê dopo di misdì cjant dal Gjespui in Domo;
as trê e miege lincuintri cui relatôrs te Sale Patriarcje Bertrant, dongje dal Domo.
Il Dean di Glesie Furlane
Zuan Pieri Biasatti
GLESIE FURLANE
vie Zara, 10
33030 Vilegnove di San Denêl
Tel. 0432-956010
www.glesiefurlane.org
An 929 de Patrie
255 in spiete che al sei ricognossût il Patriarcjât
13 de Bibie al popul
Chiesa e Fascismo nella Slavia friulana
(Avis, 25 di Fevrâr 2006)
Nus fâs plasê la sô presince al incuintri di presentazion dal volum:
CHIESA E FASCISMO NELLA SLAVIA FRIULANA anni 20
di Faustino NAZZI.
GLESIE E POPUL: I rapuarts tormentâts fra gjerarchie e predis e la int des valadis
5 DI MARÇ DAL 2006 a 3 daspò di misdì cjant dal Gjespui te Glesie di san Florian di Brischis.
A lis 3 e mieze al sarà lincuintri te sale dal Consei comunâl di Pulfar (g.c.)
vie Nazionâl 92
Intervents:
Salût dal Sindic Piergiorgio DOMENIS.
Presentazion Tonin CAPPELLARI Plevan di Ruvigne.
Relazion Prof. Fulvio SALIMBENI Docent di Storie contemporanie a lUniversitât di Udin.
Al sarà presint lautôr.
Il Dean di Glesie Furlane
Zuan Pieri BIASATTI
Veselila nas bo vaa prisotnost na predstavitvi knjige:
CHIESA E FASCISMO NELLA SLAVIA FRIULANA anni 20
Faustina NAZZIJA.
CERKEV IN NAROD: Mučni stiki med hierarhijo in duhovniki in ljudmi v dolinah.
V NEDELJO 5. MARCA 2006 ob 15. uri večernice v cerkvi Sv. Florjana v Bričah.
ob 15.30 srečanje v občinski dvorani v Podbonescu,Ul. Nazionale 92.
Posegi:
Pozdrav upana Piergiorgia DOMENISA.
Predstavitev Antonija CAPPELLARIJA upnika v Ragogni.
Referat prof. Fulvia SALIMBENIJA profesorja Sodobne zgodovine na Univerzi v Vidmu.
Prisoten bo avtor.
Dekan Glesie Furlane
Giovanni Pietro Biasatti
Incuintris di Vençon
(Avis, 9 di Zenâr 2006)
Domenie ai 15 di genâr 2006 a Vençon a lis 3 daspò misdì Cjant dai gjespui tal Domo, a lis 3 e miege te Sale Patriarcje Bertrant pre Antoni Beline nus presentarà ...ET INCARNATUS EST.
Une des ultimis fadiis di pre Antoni al è chest libri une vore profont e sclet dulà che l'autôr, partint dai misteris principâi de fede cristiane: Unitât e Trinitât di Diu e Incjarnazion di Crist, al dimostre cemût che i cristians e la Glesie a puedin jessi pardabon unîts dome se a rispietin lis diferencis e il pluralisim, e si conformin pardabon a Gjesù Crist dome se si insedin te vite, te culture, te storie dal popul.
Incuintris di Vençon
(Avis, 21 di Otubar 2005)
Si tornarìn a cjatâ a la fin dal mês pai incuintris di Glesie Furlane.
A Vençon,domenie 30 di chest mês a lis 3 dopo misdì Gjespui cjantât in Domo
e subit dopo te Sale Patriarcje Bertrant bons. Nicolino Borgo al presentarà
"La glesie a 40 agns dal Concili".Chest incuintri nus judarà a capî miôr il moment storic che o stin vivint.
In chê dì a saran presints ancje il prof. Remo Cacitti de Universitât dai studis di Milan e pre Antoni Beline. O stin inmaneant la tabele dai incuintris di chest an. Un program saurît, di sostance, che al varès di concludisi cuntune Cunvigne su Aquilee. In novembar a vignaran presentâts al public intun incuintri a Udin “Il cjant dai Salms responsoriâi” e "Cjanzonutis in Laude de Madone" di Jacum Tomadini: doi libris publicats di Glesie Furlane.
CRISTIANI ESASPERATI
(Avis, 14 di Mai 2005)
Domenie ai 22 di Mai 2005 a Vençon si dà dongje il grop di Glesie Furlane. Chest il program:
h 15.00 - Tal Domo
Gjespui
h 15.30 - Te sale Patriarcje Bertrant (dongje de canoniche)
Il prof.
Remo Cacitti
, docent di storie dal cristianesim antîc a la Universitât dai Studis di Milan al presente:
"Cristiani esasperati. Note su un movimento di protesta religiosa nell'Africa paleocristiana"
.
IN LINIE LA BIBIE DAL POPUL FURLAN
(Avis, 31 di Març 2005)
Tal sît di Glesie Furlane, rinovât te grafiche e te navigazion, te sezion Bibie si à publicât ducj i libris dal Vieri e dal Gnûf Testament.
www.glesiefurlane.org
MYSTERIUM SEMPLICITIS: IL MISTERI DE SEMPLICITÂT E IL PUEST DAL CRISTIAN INTAL MONT
Il prossim incuintri di Glesie Furlane al sarà domenie ai 23 di Zenâr dal 2011 a Vençon. As 3.00 dopo di misdì Gjespui cjantât in Domo; as 3.30 te Sale Patriarcje Bertrant, in canoniche, il prof. Remo Cacitti de Universitât dai Studis di Milan al tignarâ une conference sul cantin: Mysterium semplicitis: il misteri de semplicitât e il puest dal cristian intal mont.
«I cristians a vivin te lôr patrie ma come forescj; a partecipin a dut come citadins e a stan sot a dut come forescj. Ogni tiere foreste e je par lôr patrie e ogni patrie e je tiere foreste. Si maridin come ducj e a fasin fruts, ma no bandonin la lôr fiolance. A metin in comunion la taule, ma no il jet. Si cjatin inte cjar ma no vivin seont la cjar. A passin la vite su la tiere, ma a son citadins dal cîl. A ubidissin a lis leçs stabilidis, epûr la lôr vite a va plui in là de leç» de Letare a Diognêt.


text:
Frase di J-P Mocky: A Lourdes per assistere a una messa si paga 6€ tasse incluse. E il posto dove ti vendono la speranza in vece di dartela.
13 ott 2010
Alberto Sordi
Frase di J-P Mocky: A Lourdes per assistere a una messa si paga 6€ tasse incluse. E il posto dove ti vendono la speranza in vece di dartela.
8 commenti:
- frank spada ha detto...
-
Peraule di un pseudonim: in Italy, ma dome tal nord-est, la sperance e cor cul cur, magari in bande di un amì come Jaio, il Furlanar cal gire tant... che il Friul al sta fer, veh!
- 13 ottobre 2010 15:17
- DoneBete ha detto...
-
Mandi Jaio,
je le prime volte co viôt fotos da vile di Sordi ma o ai capît subite cui che le veve progjetade: l'arch. Aldo Bernardis di Udin, come la Terrazza a Mare, il Municipi, le Aziende di Soggiorno, le glesie di Pineta e il Kursaal, cun grande bondance di ciment armât.
Vittorio Sgarbi - cuissà se lu cognossin ancje in Belgio - le volte co soi lade a un incuintri di leterature - e o jerin te Aziende di Soggiorno -, andâ ditis di dutis e di ogni di chestis costruzions. Che il cjampanili da glesie ai somee un "lancia Cristi", che le aziende di Soggiorno par fortune la edare, plui sapiente dai umans, e à vût il bon sens di taponà le costruzion, e v.i.
Jo no soi di chest parè, ansi, la Terrazza a Mare a mi plâs pardabon.
- 13 ottobre 2010 15:39
- Jaio Furlanâr ha detto...
-
Salve Done Bete,
I guscj e i colôrs a no si pues discutiju e seben il Sgarbi a nol mi plâs cuant che al piert il control di se, o soi dacuardi cun lui par vie che par me chiste terace a somee plui a un ripâr anti atomic. L'architet al à pierdût le ocasion di dâ a Lignan une identificazion, une imagjin di se che no veve e che a continue di no vê.Par sei plui positîf, le terace a somee biele dome dal alt di un avion.No soi cuintri il beton, o soi lât che a nol é tant a viodi une mostre dal plui grant betonâr dal siecul che al é chel brasilian ch'al à fat sù Brasilia e o scuen dî che al à vût un grum di estri ma cul beton, par vie dai prêsits, a tu cjatis simpri dome liniis dretis e formis scuadradis. Le terace cui soi tets taronts al fâs plui pensâ a un capanon industriâl. Prove a dâ une cjalade tar chest sit: http://radio-weblogs.com/0119080/stories/2003/04/28/galleryTheClassicRockRealm.html
Mandi
- 13 ottobre 2010 16:11
- Jaio Furlanâr ha detto...
-
Difat, Frank, zire e rizire e al é simpri compagn:-)
- 13 ottobre 2010 16:13
- p.v. ha detto...
-
ancje jo o dis le me:
ma e jè propit brute chiste cjase
vadi che sidi stade fate su tai agns cincuante
in plene vuere frede
e su le cortine di fiar
ma purcite miserie
e jè propit un bunker antiatomic
un scarafagjo cun tancj piis, une copese, un mostri geneticamentri modificat
o ai vut lavorat cun tun architet, che al progetave robis similis, dutis in ciment armat faccia a vista, cun chei contrafuarts inutii,
us dis dome che une dee. un si è fermat par minuts tal curtil fur di cjase so
cuanche si è stufat di spietà
al à sunat a campanel
e al à domandat
se al ere il "palazzetto dello sport" dal pais
parce che al ere vignut a cioli so fì a fin alenament.
e jè une vergogne ancje al fat che al cumun di lignan i vidi regalat le tiare de pinete par fa sù che porcarie.
siguramentri lu varan fat par fasi une grande reclam. ma insome, si podeve fa di mior.
sordi al è stat un grant
ma in chist cas lu boci in plen.
maman a ducj
- 16 ottobre 2010 00:39
- Jaio Furlanâr ha detto...
-
A mi ce che al mi larès ben di fâ di cheste cjase a sarès di sburtâ Giovanni Tavoschi di fâ le so librerie " La Tarantola " propite achi. Cussí come par magjie, le cjase a deventarès plui interessant:-)
Mandi Pat, tegniti dacont.
- 17 ottobre 2010 13:41
- p.v. ha detto...
-
jaio, ma satu che tu as reson
le libreria "LA TARANTOLA"
e stares propit ben alìin tun edifisi
che samee une tarantule.
eh jaio, iò o provi a tignimi cont
ma in chist moment al fisic mi sta tradendent.
ben, bon, fasin finte di nie
e len indenat instest....
maman
pat
- 17 ottobre 2010 22:35
- Jaio Furlanâr ha detto...
-
P.Ten dûr e cîr di gjoldi al massim!
- 20 ottobre 2010 08:26


text:
Une
gnove organizazion si è dade dongje in Bretagne cun chê di imbastî
un progjet in stât di tirâ dongje lis diviersis realtâts
impegnadis sul teritori e di svilupâ cun lôr un percors unitari par
disegnâ l’avignî de Bretagne. Il progjet, batiât Bretagne
en marche, al previôt di scjavaçâ
dute la Bretagne storiche, di Brest a Naoned / Nantes, cuntun percors
dividût in sedis tratis là che a ogni toc di marcje si compagni un
apontament di confront tra lis diviersis realtâts sociâls. Chescj
incuintris a coventaran par tirâ dongje ideis e propuestis e par
meti adun un program che al vuidi l’avignî de Bretagne tant che
sogjet specific e unitari.
Font:
Agence Bretagne Presse,
11/07/16


text:
O vevi pensât doi cartei pe partide di vuê. Ducj i doi a vevin a cefâ cun la cuistion dal Stadio e dai tifôs.
No soi sigûr che la cuistion dal jemplâ il Friuli e sedi dome di bêçs o di stadio plui o mancul biel. a dî il vêr. Il mini abonamet par il ritorno al è une robe che pardabon no coste nuie. A spindìn cincuante euros intune maie o intun pâr di bregons o podopo a disìn "O ai fat un afâr" e pûr o ai sintût int riçâ il nâs continuant a dîsi che no va ben e che no son presîts vonde bas.
La veretât e je che chê li e je int che i plâs meti malepâs e che no à nissune intenzion di lâ al stadi, par il sempliç motîf che dal balon no i interesse nuie. Viodarìn cemût che e van, chescj mini abonaments.
Jo, par esempli, son un di chei che al varès voie di fâlu ma che ancje se lu fasarai no sai mica se o larai a viodi la partide... La veretât e je che dal balon a mi mi interesse fin a un ciert pont. La vite e je di altris bandis e se al è soreli, dopo vê lavorât une setemane, o ai gust lâ a tor, a cori, al mâr a viodi il Friûl o magari dome stâ cuiet a cjase, ogni tant, a meti a puest dut ce che o ai lassât indaûr dilunc la setemane.
E alore?
E alore nuie, Jo almancul no romp i coions a nissun e no sopuarti chei che si lamentins simpri (e i Furlans o son une vore brâfs a fâlu) dispes par dibant.
E alore ve che il cartel par l'Udin al veve di jessi: "Miôr l'Udin dai Metallica: mancul bêçs e plui spetacul!". Ma dopo gno pari al à siel chest che o viodês, forsit par damâle sul nâs a mi, che dispes o soi cjase a cjalâ la partide, mentri che lui al è a cjapâ frêt cul strisson.
Insome, vonde cjacaris, chi o là, viodin di tifâ, che la scuadre e je buine e cumò al è un moment dificil.
Mandi a ducj!


text:
Paîs Basc: sì de UE a di un sisteme fiscâl diferent
Pes autoritâts judiziariis europeanis la Comunitât Autonome Basche e à dirit a decidi par so cont il sisteme fiscâl di meti in vore tal so teritori. Cun di fat, ancje se no si trate ancjemò de sentence finâl, la posizion de avocade gjenerâl dal Tribunâl di justizie de Union Europeane, Juliane Kokott, e poie ad in plen la autonomie fiscâl basche rispiet al stât. Se confermade dal Tribunâl, cheste posizion e darès inmò plui fuarce ae autonomie des provinciis baschis tun dai cjamps plui delicâts, come chel de fiscalitât. Cun di plui, si tratarès di un precedent impuartant par altris comunitâts europeanis, daspò di chel des isulis Açoris rispiet al Portugal.
Font: Nationalia, 08/05/08


text:
Romanie: e jentre in vore la Cjarte europeane
Cul mês di Mai e jentre in vore in Romanie la Cjarte europeane pes lenghis regjonâls o minoritariis che il guvier rumen al veve ratificât ai 29 di Zenâr di chest an. A son simpri di mancul, duncje, i paîs là che il proviodiment nol cjate aplicazion, tra chescj il stât talian, chel francês e chel grêc. A son vincj lis minorancis che la Romanie ur garantìs lis misuris di tutele previodudis de Cjarte europeane: il numar plui alt tra i stâts che a àn ratificât il document. Cun di fat, in plui des minorancis storichis, il guvier rumen al cjape dentri ancje lis comunitâts rivadis intal paîs fin al secul XIX. La liste des lenghis tuteladis e à dentri: albanês, armen, bulgar, cec, cravuat, grêc, macedon, ongjarês, polac, romanès, rus, ruten, serp, slovac, talian, tatar, todesc, turc, ucrain e yiddish.
Font: Mon Divers, 15/05/08


text:
lunedì 24 ottobre 2016
La gnove parabule dai talents
9 coments:
-
-
Franco, si tu fossis lât predi e tu vessis vivût cualchi secul indaûr a Rome, come minim a ti varessin taiât il cjâf, o rustît par ben. Pretindi di cambiâ il Vanzeli !!! Vade retro Satana.
La conte e je bielone ma no stâ contâle atôr , no si sa mai.
Mandi
- 24/10/16, 18:52
-
-
AVÎS AI CONTECURTÂRS
no inmò socios de Societât Filologjiche Furlane.
Sul numar di SOT LA NAPE pene jessût, al è un bielonon articul di Jacum Trevisan su Contecurte, su le Ostarie e dute la famee.
Un altri biel articul al rivuarde Rafaêl, il nestri ostîr e il premi San Simon da l'an passât.
Tant di cjapiel a Jacum par chescj biei lavôrs.
Grassie Jacum e mandi.
P.S.: us invidi a deventâ socios de Societât Filologiche Furlane; dut al jude.
- 24/10/16, 19:28
-
-
Franco
franzio
tu sês brâf. Sperin di cjatâti a dilunc in cheste ostarie. Mandi e dimi se di Palermo o pues lei l'articul di Jacum Trevisan. Nol passarà tant timp che o deventarai soci de Societât Filologjiche Furlane. Mandi.
- 24/10/16, 22:40
-
-
Nello Malisano che si è dismenteât di firmâsi
- 24/10/16, 22:42
-
-
Mi plasonona, Franco (come che a disin a Çarvignan, intal to Çarvignan) ancje cul finâl a sielte referendarie!!!Cheste sì che e je une inovazion struturâl de conte! Cuissà che no tu jentredis ancje su FB cussì tu viodaressis ancje la presentazion di dutis lis novitâts che rivuardin la ostarie e il mont figo de lenghe furlane. Mandi e complimentôns pe conte in vôs di...santitât "moderne"
- 24/10/16, 22:56
-
-
Pauli, par me cont a lu an bielzà cambiât lôr a Rome il Vanzeli, sint ch'a si son scotadis lis mans ancje lôr te Popolâr di Vicence e no dome ta chê. Bepi
- 24/10/16, 23:18
-
-
Pauli, o ai lêt ancje jo l'articul di Sot la Nape ch'al fevele di Contecurte e soi sigûr ch'a je une buine propagande pal nestri blog. Pense che jo le ai scuvierte pe prime volte propri leint Sot la Nape. Tancj compliments a ducj: Ostîr, Famei, Massarie, Berlon, Camarele e Contecurtârs. Notaisi ae Filologjiche e scriveit su lis sôs rivistis ch'a vegnin letis un grum ancje tai Fogolârs tal forest. Bepi
- 24/10/16, 23:33
-
-
Eco che chi mi torne fur le vos di gno nono, cuant mi diseve che il gjat e la bolp no son mai muarts,va cirile tu. Lussian
- 25/10/16, 08:49
-
-
Volarà dî che jo o ai une vision protestante, come nuie calviniste, da le parabule dai talents. O pensi che ognidun di nô al vedi a disposizion un ciert numar di talents - intindudis come cualitâts umanis - che al sarès ben di no butâju vie di bant.
Cheste "gnove parabule", a mi somee di plui a une cjatade a le Giobbe Covatta.
- 25/10/16, 10:12


text:
Une des
pagjinis neris inte storie de Scandinavie e je chê de discriminazion
e fintremai de violence di stamp raziâl cuintri dai Sami, che e à
viodût la sô spice plui alte in Svezie inte prime metât dal
Nûfcent. Magari cussì no, i episodis di discriminazion e di
violence cuintri dai Sami no son ancjemò sparîts dal dut. L’ultin
episodi denunciât si lu à vût sul prin tacâ di Otubar inte citât
di Trondheim, in Norvegje, là che un trop di zovins al à atacât
une fantate sami par vie de sô partignince etniche e de sô maniere
di fevelâ.
Font:
Galdu, 08/10/12


text:
I
istitûts Calandreta,
sparniçâts par dute la Ocitanie, a son scuelis laichis che a operin
in convenzion cul stât francês e a doprin l’ocitan tant che
lenghe veicolâr. Cun chest Autun il lôr numar al cressarà in
gracie dal gnûf istitût che al è stât autorizât intal comun di
Sant Guironç / Saint-Girons, inte aree pirenaiche, là che e je za
in vore une scuele bilengâl. Cuntune campagne di autofinanziament
che e je stade inviade ta chescj dîs si larà cumò a garantî ancje
lis risorsis che a coventin pai mobii e pal materiâl didatic di
doprâ te scuele.
Font:
Jornalet,
14/07/16


text:
Irlande dal Nord: Paisley si dimetarà in Mai
Ian Paisley al à comunicât che in Mai si dimetarà di prin ministri dal guvier nordirlandês e di dirigjent dal Democratic Unionist Party. Paisley, che in Avrîl al fasarà 82 agns, al à rapresentât tai ultins 40 agns la ale plui radicâl dal unionisim, ven a dî chê contrarie a cualsisei colaborazion o condivision di podês cu la comunitât nazionaliste e republicane nordirlandese. Sot de sô vuide il Democratic Unionist Party, di formazion margjinâl che al jere, al è deventât il partît de comunitât unioniste de Irlande dal Nord. Propit par vie di cheste posizion di prin plan tal panorame politic locâl, Paisley si à cjatât a vuidâ l’esecutîf nordirlandês compartecipât, là che a son dentri ancje i rapresentants dal Sinn Féin, il partît di riferiment dai republicans irlandês. La colaborazion inviade cui republicans, che Paisley al à spiegât come la uniche strade par fermâ la riunificazion irlandese, e i bogns rapuarts cul vice prin ministri – Martin McGuinness, om dal Sinn Féin e ex comandant dal IRA – a saressin daûr dal marum che di cualchi timp si respire inte dirigjence dal DUP (che al veve segnât la sô incressite politiche e eletorâl massime su la asse cuintri dai republicans). Cheste, intune cui problemis judiziaris dal fi, e sarès duncje la reson che e à puartât Paisley a decidi di tirâsi di bande. Il so puest intal partît al varès di jessi cjapât dal so vice Peter Robinson, che al ocupe il puest di ministri pes financis intal guvier nordirlandês. Si spiete cumò di viodi se, cu lis dimissions di Paisley, al cambiarà alc intai rapuarts tra unioniscj e republicans e se si varan consecuencis sul lunc e faturôs procès di pâs in Irlande dal Nord.
Font: Ireland News, 04/03/08; BBC News, 04/03/08


text:
Bulgarie: UE in difese dai dirits dai macedons
Intant de sô visite in Bulgarie, il comissari european pai dirits umans, Thomas Hammarberg, al à domandât al guvier dal paîs balcanic di ricognossi il partît politic OMO Ilinden PIRIN che al à chê di rapresentâ la minorance macedone in Bulgarie. Il Consei de Europe – al à dite Hammarberg – al è une vore preocupât pal compuartament de Bulgarie che, su la cuestion, e je za stade riclamade de Cort europeane pai dirits umans. Cun di fat, a restin inmò fuartis lis resistencis in Bulgarie pal ricognossiment dai macedons tant che une vere minorance nazionâl.
Font: OMO Ilinden PIRIN, 14/02/08


text:
Vuê un dai plui grants cjanteautôrs francês dal moment nassût tal 1953 di parints furlans.
Francis Cabrel al cjacare il francês cul acent dal sud de France ma al cjante cul acent american. Un biel acent indulà ch'al cîr di tirâ le sonoritât des peraulis su lis notis par fâlis sunâ come che i plâs a lui. Nuie di furlan in lui sa nol fos ch'al é riservât e che no i van lis mondanitâts. Al vîv simpri tal stès paisut di Astaffort ienfri Tolose a Bodeaux indulà ch'al é nassût.Al é leât ae sô tiare e ae so famee ma no i và di cjacarâ des sôs radîs furlanis e nissun al cognós il so vêr non. Cirint sul web, no ai cjatât nissun Cabrel in Friûl ma dome Cabrini. Chest non lu ai cjatât ancje in tun liceo di Astaffort d'indulà ch'al si é fat butâ fûr parcé che nol voleve studiâ par fâ musiche. Al à scomençât le so cariêre tal 75, daspó al à fat un grum di grancj sucessóns ma le so vite a é gambiade pôc. Al fâs un CD ogni 4 o 5 agns... Il rest a lu passe te so campagne indulà che cui soi fradis al fâs il so vin Domaine du Boiron. Us met une biele cjançon che no é propite le plui biele dal so repertori ma che mi plâs di scoltâ. Le cjançon le veve fate pal batêsin de so frute cui fruts dal paîs. Dome sîs mês dopo, cualchidun a i à dite ch'al varès di publicâle...
Oggi un cantautore francese nato nel 1953 da parenti friulani, probabilmente da Cividale.
Francis Cabrel é verosimilmente il nome d'arte perché non ho trovato nessun Cabrel nell'anagrafe di Udine e nelle pagine bianche. Ho invece trovato molti Cabrini e questo nome si trova anche nel liceo di Astaffort un paese tra Tolosa e Bordeaux. Si dice appunto che sia stato cacciato da questo liceo per via che non voleva studiare per poter far musica. Il suo primo successo viene nel 1975 con Petite Marie, una canzone dedicata alla ragazza che poi é diventa sua moglie. La canzone che potete ascoltare, invece l'aveva fatta per il battesimo della sua prima figlia e, si dice, solo dopo sei mesi qualcuno gli ha chiesto di pubblicarla.Vi metto il link per ascoltare altri suoi grandi successi. Malgrado sia considerato da molti come l'erede dei grandi come Brel, Becaud, Brassens, ha scielto di vivere nello stesso posto dove é nato. Da lí, escono i suoi CD ogni 4 o cinque anni. Poi parte in tournée per qualche mese e ritorna a vivere la sua vita tranquilla in campagna dove coi suoi fratelli dal 2001 s'é messo alla viticoltura creando il domaine du Boiron.Sebbene sia molto legato alla sua terra, non ama parlare delle sue origini friulane.


text:
Egjit
L'Egjit (arap: مصر (jutori·info) romanizât Misr, in arap egjizian Másr), uficialmentri Republiche Arabe dal Egjit, al e un stât dal nord de Afriche. La capitâl dal Egjit si clame Il Cairo (Al Quahira, la Vitoriose), une citât che cun dute la aree metropolitane e à cirche 17.000.000 di abitants, e je cussì une des plui grandis da Afriche. Cognossût soredut pe storie dai Faraons, l'Egjit al rientre al dì di vuê tra i paîs "in vie di svilup". Il President de Republiche al è Hosni Mubarak.
L'Egjit al confine cun la Libie a ovest, cul Sudan a sud, a est, inte penisule dal Sinai cun Israêl. A nord al è bagnât dal mâr Mediterani, a est dal mâr Ros.


text:
Alsazie: iniziativis dal Consei gjenerâl a pro de lenghe proprie
Il Consei gjenerâl dal Alt Ren (Oberrhein / Haute Rhin) al à sotscrit trê acuardis par sburtâ lis varietâts todescjis alsazianis feveladis te regjon. La aministrazion regjonâl e à firmât doi acuardis cul Comitât federâl pe lenghe e pe culture regjonâls de Alsazie e cul Centri di documentazion pedagogjiche cun chê di svilupâ materiâi audiovisîfs pes scuelis su la storie e l’avignî des varietâts linguistichis alsazianis. Il Consei al metarà po i bêçs par meti fûr dute la segnaletiche dal Ecomuseu de Alsazie ancje par todesc standard e intes varietâts linguistichis locâls. Cun di fat, la presince dal alsazian – a àn declarât i rapresentants dal Consei – e jude il svilup turistic e economic de regjon.
Font: Mon Divers, 10/02/08


text:
Se dilunc
vie dal percors in aule no si varan modifichis, la leç finanziarie
pal 2014 de Comunitât Autonome Basche e sarà chê cuntune
percentuâl plui basse intes risorsis par promovi l’euskara. Cun di
fat il stampon de leç metût jù dal guvier vuidât di Iñigo
Urkullu (PNV) al previôt che pe promozion de lenghe basche intal
2014 a sedin a disposizion 102,2 milions di euros, ven a dî l’un
par cent dal totâl a belanç. Rispiet ae finanziarie dal an passât,
cuant che al guvier al jere il socialist Patxi López, si à un tai
des risorsis pal euskara dal 7,1%, ven a dî cuasi 8 milions in
mancul. Par cjatâ une cifre plui basse si à di tornâ al 2005 cuant
che par cheste vôs a jerin stât metûts 91,6 milions di euros, ma
chel istès si tratave dal 1,29% dal belanç de Comunitât Autonome.
In campagne eletorâl, invezit, Urkullu al veve sigurât che pe
lenghe basche no si varessin vût tais.
Font:
Naiz:, 07/11/13


text:
Nadâl
Il Nadâl e je la fieste cristiane plui impuartante dopo de Pasche. E cole ai 25 di Dicembar (ai 7 di Zenâr intes Glesiis orientâls), celebre la nassude di Jesus di Nazaret e il so non al ven dal latin Natale Christi.
Significât religjôs[cambie | modifiche il codiç]
Il Nadâl al conclût al periodi dal Avent e no rapresente la date precise de nassude di Jesus, ma dome une zornade simboliche. Secont la tradizion de glesie latine a son 3 messis par Nadâl: ad noctem (a miezegnot), in aurora (cuant ch'al ven dì) e in die (vie pal dì).
Intes tradizions furlanis[cambie | modifiche il codiç]
Il Nadâl al è in gjenar considerât il timp dai regâi, metûts atôr dal arbul di Nadâl. Une volte e jere ancje la tradizion dal nadalin, une socie (dispès agace o morâr) che si meteve sul fogolâr e veve di durâ fin ae Epifanie, cuant che la parone di cjase la distudave cul aghe benedete, in mût di puartâ fortune par dut al an. A Nadâl i fruts usavin ancje lâ pes cjasis cuntun baston cun insomp une stele a domandâ cualchi dolçut o un doi francs in cambi di un auguri di bon proseguiment e di cualchi cjant.
Intal timp indaûr[cambie | modifiche il codiç]
Il tiermin Nadâl al ven fûr dal latin "Natalis" che al significhe natalizi ven a stâi relatîf a la nassite.
I romans a dopravin chest tiermin par tantis lôr fiestis.
Il 25 di dicembar a vevin la fieste dedicade a la nassite dal Soreli, il "Dies Natalis Solis Invicti".


text:
22/05/11
Cui 28 di Mai "Riviei di ingjustri" al Visionario
Sabide ai 28 di Mai a sîs e mieze sot sere (18.30) alì de sale esposizions dal Visionario di Udin si scree "Riviei di ingjustri", la mostre des taulis origjinâls dai fumuts che a àn partecipât ae edizion 2010 dal Premi Friûl di Onde Furlane che e jere dedicade ae Joibe Grasse dal 1511. La iniziative e je inmaneade di Informazione Friulana / Radio Onde Furlane e de Associazion 1511 cul jutori dal assessorât pe culture dal Comun di Udin.
Dentri di "Riviei di ingjustri", in plui des contis a fumuts metudis adun di diviers autôrs (Guido Carrara; Lorenzo Manià; Nicola Angeli e Fabio Varnerin; Emilio Bertossi; Eleonora Spizzamiglio; Enrico Tomasi; progjet MaMaRuTo) pal Premi Friûl, si podaran viodi ancje des taulis origjinâls di Luigino Peressini, l'artist furlan che cul so "Vitis di un vilan salvadi" al è stât il prin a cubiâ fumuts e Joibe Grasse dal 1511. A compagnâ il materiâl ilustrât a saran ancje des notis storics che a permetaran di insuazâ miôr causis e davuelziment dal riviel.
La mostre e restarà vierte fin ai 11 di Jugn cui oraris de sale esposizions dal Visionario, ven a dî plui o mancul di cuatri tal dopodimisdì a nûf e mieze di sere (16.00-21.30). Inte figure si viôt un particolâr di une des taulis di Lorenzo Manià.
11/05/11
Joibe, vinars e sabide cunvigne su riviei e ribelisim
Inte suaze des iniziativis in program pai cinccent agns dal riviel de Joibe Grasse si varà ancje une cunvigne di trê dîs inmaneade des Universitâts dal Friûl, dal Litorâl e Ca' Foscari di Vignesie che e je stade batiade "Riviei e ribelisim tra ete di mieç e etât moderne".
L'apontament si davuelç su trê zornadis: joibe ai 12 di Mai alì dal salon dal Parlament de Patrie dal Friûl, in cjistiel a Udin (15.00 - 19.00); vinars ai 13 di Mai tal salon dal cjistiel di Colorêt di Montalban (9.30 - 13.00 / 14.30 - 18.30); e sabide ai 14 di Mai alì de sale Gusmani di palaç Antonini a Udin (9.30 - 13.00).
E je la ocasion par scoltâ passe une vincjine di esperts che a fevelaran dai riviei che a àn tocjât chest toc di Europe tra il '400 e il '500, ma ancje dai elements sociâi e culturâi che a jerin daûr des rivoltis popolârs e dai scuintris tra fazions che a àn segnât chê ete storiche. Une ocasion impuartante, duncje, par cui che si interesse di chescj argoments.
02/05/11
Michael Gaismair e il riviel tirolês dal 1525
O vevin prometût di tornâi parsore ae figure di Michael Gaismair, comandant militâr e ideolic de rivolte contadine tirolese dal 1525, e cumò e je rivade la ore di mantignî chê promesse. La ocasion nus rive dal articul publicât sul numar di Març dal mensîl "La Patrie dal Friûl" che cumò si pues lei par intîr ancje sul sît internet de riviste. Achì disot o proponìn duncje il prin toc dal articul e us invidìn a lei il rest sul sît de Patrie.
"Intant che in Friûl si ricuardin i 500 agns dal riviel de Joibe Grasse, si à di fevelâ dal tirolês Michael Gaismair (1490 – 1532), comandant militâr e ideolic de rivolte contadine tirolese dal 1525. Nomenât cjapitani dai contadins in riviel intal Mai dal 1525, Gaismair al clame dongje une Diete tirolese là che al domande al arciduche Ferdinant di Asburc che ducj a sedin compagns denant de leç, che a sedin eliminâts i privileçs dai nobii, il dirit di elei i judiçs e i predis. Pôc dopo vê cjatât un compromès cui rivoltôs, l’arciduche al mancje ae peraule dade: al ritire lis concessions fatis, al fâs impresonâ Gaismair e al invie la repression..."
Par continuâ a lei l'articul baste lâ achì.
Iscriviti a: Post (Atom)


text:
Agriculture
La agriculture e je une tecniche e une pratiche cul fin di trasformâ elements primaris (aghe, tiere, ossigjen, energjie, etc.) in gjenars alimentârs. Cualchidun la definìs ancje come sience dal sfrutament des risorsis naturâls organichis.
La storie de agriculture e je une vore vecje, e za tal 10000 prime di Crist a son olmis di selezion des plantis e piçulis coltivazions; lis areis di nassude a forin chês plui avanzadis in chel timp, la Mesopotamie e l'Egjit. Pe agriculture dai timps modernis a an vût une grande impuartance lis inovazions de Etât di Mieç (come la rotazion des culturis) e la discuvierte de Americhe, che puartà in Europe un grum di gnovis specis che cumò a son pandudis par dut (pomodoros, patatis, blave). E je stade ae base dal disvilup dai popui e dai imperis, e ancje se al dì di vuê e je pôc considerade intes economiis ocidentâls, si scugne notâ che, secont une stime dal 2002, il 42% de popolazion mondiâl e je ocupade in chest setôr (che però al prodûs dome il 4% di dutis lis ricjecis).
La agriculture moderne e je simpri plui fondade su la imission di energjie esterne tal sisteme, par mieç di fito farmacs, mecanizazion, fertilizants, inzegnerie gjenetiche, tecnologjie, base de cussì clamade agriculture intensive; chest al è dovût al continui aument des richiestis di produzion, la necessitât di tignî bas i presits, la riduzion dai terens dedicâts ae coltivazion a cause de urbanizazion e cussì indevant. La agriculture cui sistemis tradizionâi e sta però tornant di mode cul non di agriculture biologjiche.
Cul non di agriculture si definìs tecnichementri ancje l'arlevament di animâi, ancje se, in particolâr in Italie, agriculture e arlevament a son stâts par tant timp doi monts in contrast.
Il setôr agricul al è une vore impuartant in Friûl, soredut te planure e te zone prealpine.


text:
finût dut!! e dopo di une archeolighe,
di vinars, misdì e mieze, there's a new engineer (junior) in town cuntun voto di 95/110... o dopo il gustâ, la birute cjase, la birute al parc, il shot in centro e il limoncello prime di lâ a durmî, îr o jeri in coma :-) ma di vuê o soi in feriis e bon, ancjemò un pâr di dîs ca a sistemâ cualchi robe, po o smoli il computer a me sûr e voi vierç sud. po dopo dal 10-15 di Avost tornarai, ancje se po su no ai Internet flat par cui nol è che podi fâ tant. se varai timp in chescj dîs o fasarai ancje un riassunt dai esams fats, juste pal gust di fâlu. dree, se tu âs alc di interessant si pues combinâ, chist an o varessi ecezionalmentri ancje di jessi libar par Friuli DOC ;-)
però par dî la veretât no ai ancjemò realizât, che dopo 4 agns soi rivât insomp. livin' in a dream


text:
L’istitût Diwan di Karaez-Plougêr / Carhaix-Plouguer al è otignût il secont puest inte classifiche des miôr scuelis secondariis dal stât francês che il cuotidian Le Figaro al da fûr ogni an. Il dât nol è di pôc se si pense che lis Diwan a son scuelis là che si dopre il sisteme di imersion linguistiche par breton e che no gjoldin dai stes jutoris che a àn lis scuelis statâls. La classifiche e je stade metude jù su la fonde dai dâts comunicâts dal ministeri pe educazion e e à cjapât dentri cuasi doi mil istitûts scolastics.
Font: Nationalia, 13/07/10


text:
Il Plaid Cymru al à domandât ai rapresentants dal guvier britanic, poiât di une coalizion tra Conservadôrs e Liberâi Democratics, dai sclariments in mert al progjet di taiâ di un cuart i fonts pe radiotelevision publiche in lenghe galese S4C. Un tai di cheste fate, al lamente il partît nazionalist galês, in plui di meti in pericul la programazion de emitente al larès a colpî cun fuarce ancje la industrie audiovisive galese. Il Plaid Cymru al segnale ancje i pericui des modifichis ae leç su la imigrazion che a previodin che cui che al ven a studiâ intal Ream Unît al vedi di dimostrâ almancul un nivel medi di cognossince dal inglês. Pal partît galês si à di pensâ des deroghis par cui che al rive par studiâ dome il galês, come tal câs dai students des comunitâts di divignince galese de Patagonie.
Font: Plaid Cymru, 23/07/10


text:
lunedì 28 giugno 2010
Spiule
Chiste volte in Friul ai cjercjat Spiule da cantinis di Angoris. Un vin blanc di struture chel manten in bocje ce chel conte al nas. Chardonnay 50% Friulano 25% e Ribuele 25%. Ven conseat come adat a pes gligliat e a formadis (ma no mase invecjas).
E mi è plasut il nom furlan!!!
Pubblicato da spirt di vin a 06:27 Nessun commento:
Etichette: vin furlan.
domenica 27 giugno 2010
Come seduzi une femine...
Same che sedi un problemon tant che il produtor di Champagne Taittinger el presente l'antagonist plui pericolos dal Champagne: il Viagra!!!
Speri sedi une biele butade publicitarie, se no ven di pensà che i omps vedi esauridis lis ideis...
Speri sedi une biele butade publicitarie, se no ven di pensà che i omps vedi esauridis lis ideis...
Pubblicato da spirt di vin a 18:08 Nessun commento:
Etichette: cjacaris
Iscriviti a: Post (Atom)


text:
Lis
relazions jenfri Romanie e Ongjarie a son avonde buinis ancje se
simpri plui dispès intai ultins timps si àn dai moments di tension
leâts massime ae presince di une gruesse comunitât di lenghe
ongjarese in Transilvanie. Cun di fat si calcole che i magjârs in
Romanie a sedin almancul un milion e mieç, ven a dî plui o mancul
il 7% de popolazion totâl. Tes ultimis setemanis, a scjaldâ i
spirts, al è l’ûs sui edificis publics de bandiere dal
Székelyföld, o sei la regjon là che la popolazion ongjarese e je
ancjemò maioritarie. Intal Novembar dal 2012 un tribunâl locâl al
veve ricognossût il dirit di doprâ cheste bandiere sui edificis
publics de provincie di Kovászna / Covasna. In curt la bandiere e
veve tacât a jessi metude fûr in diviers comuns a maiorance
ongjarese di cheste provincie e di chê di Hargita / Harghita. Lis
autoritâts rumenis però a son intervignudis par fâle gjavâ par
vie che no si tratarès di une bandiere ricognossude in maniere
uficiâl. Chest al à discjadenât reazions diplomatichis a cjadene
che a àn cjapât dentri i ambassadôrs e i rapresentants dai guviers
dai doi stâts e che no si son ancjemò distudadis.
Font:
Balkan Insight, 08/02/13


text:
Siencis sociâls
Lis siencis sociâls a son un grop di dissiplinis che a studiin i aspiets umans dal mont. Tai lôr studis a doprin une vore sei i metodis cuantitatîfs tipics di dutis lis altris siencis, sei i metodis cualitatîfs che a son tipics dai studiis sociâi.
Pe lôr nature e pes diferencis cu lis altris siencis di spes lis siencis sociâls a son stadis criticadis e nomenadis come des siencis impuris.
In efiets a son almancul trê elements che a distinguin lis siencis sociâls di chês naturâls:
- I) Nol è pussibil fâ esperiments di laboratori, ven a stâi che al mancje chel che al è ae fonde dal mût sientific: la ripetibilitât di un fenomen par verificâ i risultâts;
- II) La ricercje de validitât des teoriis a pues jessi condizionade in mût pesant dal contest storic
- III) Il studiôs nol è al di fûr dal fenomen studiât come che al pues jessi il sienciât tal so laboratori.
Par chest al pues sucedi che cuant che i risultâts osservâts no corispuindin a la teorie che si veve elaborât no jê dite che sedi la teorie a jessi sbaliade.
Lis Siencis sociâls principâls a son:


text:
In Romanie la aleance di çampe (PSD e PC) e il Partît Democratic Liberâl (PD-L) si son dividûts passe il 60% dai vôts. I prins a àn otignût 11 eurodeputâts e i seconts 10. Grues sucès pe Union Democratiche Magjare in Romanie (UDMR): la coalizion tra i doi partîts di riferiment de comunitât ongjarese, o sei la Aleance Democratiche dai Ongjarês in Romanie (RMDSz) e il Consei Nazionâl Székely (SZNT). I doi moviments adun a àn otignût il 8,92% des preferencis e 3 eurodeputâts, ven a dî László Tőkés, Iuliu Winkler e Csaba Sógor. La UDMR e je stade il partît plui votât in sîs provinciis de Transilvanie e in dôs di chestis e à fintremai passât l’80% dai consens.
Font: elections2009-results.eu, 07-08/06/09; udmr.ro, 08-09/06/09


text:
dilluns, d’abril 24, 2006
Il cjalt e la gnot
îr di sere o soi lât a fâ un zîr tal centri di cheste benedete citât taliane. Al jere come simpri plen di int, robis che se no t viodis no tu crodis, pûr cun dut che cumò al è il puint par cheste fieste de liberazion e menadis variis; al jere cjaldon, par fortune che o ai lassât cjase il giubot lisêr se no lu lassavi tal mieç de strade. E sin dome a la fin di Avrîl. Purpûr, buinis gnovis dal pont di viste dal studi... al è rivât un biel 28 dopo di tantis soferencis. Magari al è un segno di un inversion de rote. Life is now.
Zontât di Andri a lis 12:26
Subscriure's a: Comentaris del missatge (Atom)


text:
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes
Gnogno Doc0 coments Publicât da il crot il sabato, settembre 20, 2008
Îr no mi ise tocjade di puartâ il frut plui grant, chel di cinc agns, là de sede de filologjiche furlane!
Al veve viodût sul program di Friûl Doc che e jere la inaugurazion de mostre dai gnognosaurs, la sô passion dal moment, e alore jo e la femine o vin scugnût puartâlu a cognossi l'autôr.
Cuant che o sin rivâts e o vin viodût rivâ ducj i "caporions" de filologjiche o vin capît che chê dai gnognos no jere propite la robe principâl de serade ma o si sin fermâts istès a scoltâ la conference su la presentazion di un libri su lis oparis di art de associazion.
In curt o vin capît che il frut a si sarès stufât e cuant che il president de filologjiche al à tacât a alternâ tal sô discors talian e furlan, daur tradizion filologjiche :-) , e il piçul al à tacât a corezilu cun frasis come: "papà, il siôr al à dite ma però, no si dîs ma però!", o vin pensât che al jere miôr puartâlu fûr a mangjâ une fritule.
Tornâts cuant che dut al jere finît o vin finalmentri podût contentâlu come che si viôt te foto; un graziis di cûr al Dree pe cortesie.
Zero in tolerance3 coments Publicât da il crot il giovedì, settembre 11, 2008
Cumò che il bum bum mediatic a si è spostât sul concet di esubar (la miôr batude su la cuestion e je chê di Altan che al dîs che in Italie a son 40 milions di esubars…) o ai voie di fevelâ su un dai slogans di mode intai ultins mês, ven a stâti chel de tolerance zero.
Il concet al è nassût cuintri i clandestins ma po dopo la idee si è slargjade. E alore tolerance zero cuintri i rom, cuintri i tifôs di balon violents, cuintri i laris e i spaçadôrs (se forescj, mi racomandi), cuintri i mussats e cuintri lis budiesis.
(No piert masse timp a contâ che il mussat tigri al è un imigrât clandestin che al veve di stâ a becâ la int a cjase sô invezit di vignî a puartâ vie il lavôr ai mussats nostrans).
Se o fos un predi o varès di sigûr tantis robis ce dî su la peraule tolerance, magari leade al concet di ce che al è diviers di nô (probabilmentri nome tolerâ il forest al è masse pôc…).
Ma al è miôr se jo o fâs il gno mistîr e alore o fevelarai un pôc de seconde peraule ven a stâi dal zero.
Il zero, tant che numar, al è un concet che ca di noaltris nol è simpri esistût. I romans no lu vevin, anzit i prins vêrs studis su di lui a son stâts fats in Indie cuant che ca di nô a jerin i Langobarts.
Il numar al è stât un sîs cent agns par vignî in Europe e al è rivât graziis ai araps.
Pe nestre civiltât al è stât impuartanton, cun lui a si son podûts scrivi i numars cul sisteme posizionâl (chel che o doprin vuê) e a si son podûts inventâ des manieris par fâ i conts une vore plui pratichis di chês di prime.
Ma nol baste, parcè che cul zero a si son podûts pensâ dute une serie di concets une vore sofisticâts. Il zero nol è simpri avuâl a nuie…, pensin ai numars negatîfs, a la temperadure cuant che la aghe si glace, ma ancje, restant ae temperadure, al zero assolût.
E dopo a son i calcui cul zero: se somant o gjavant zero a un numar no lu fasin gambiâ (si dîs che il zero al è neutri pe some e pe sotrazion), lis robis a gambiin moltiplicant e dividint par zero.
Se un numar moltiplicât par zero al fâs zero (che nol è mâl come risultât), il biel si à cuant che si divît un numar par zero, ca vie il risultât al pues no vê significât o, daur de suaze concetuâl dulà che o si cjatin, vêlu, e magari tocjâ il concet di infinît (calcolant il limit).
In sumis il concet di tolerance zero nol è par nuie banâl!
O dubiti che ducj i avocats che o vin in parlament e che nus comandin a vedin mai imagjinât dute cheste complessitât ma su une robe a saran dacuardi: cence i musulmans nô no varessin elaborât il concet di zero e alore disin ancje che se no fossin esistûts i forescj nô no varessin la tolerance zero!
- Balon -5 coments Publicât da il crot il mercoledì, settembre 03, 2008
O sai benissim che al è dut fint, aromai dut studiât dome par jessi mandât pe television, cui zuiadôrs mercenariis deventâts modei di vite e di pensîr, cu la int tignude cuiete par no pensâ ai veris problemis, cui arbitris comprâts e vendûts, cul doping e cun cuissà ce altri ancjemò. Ma cuant che o ai viodût chê bale rivâ lizere di metât cjamp e Di Natale che le cjarece dôs voltis cul pît, la prime par cuietâle e la seconde par mandâle a balonet al di là dal difensôr e dal puartîr, (puars cocâi!), ben o ai tacât a saltâ e a vuacâ come un frut.
Se tu i pensis parsore dopo tu viodis che a 'nd è pocje di razionalitât, ma ce puedie jessi di razionâl intune robe che si fâs cui pîts?
Dal balon mi vegnin iniment altri robis; de bale di cjarte che o dopravin par zuiâ tai curidôrs a scuele a lis voltis che o ai rot i ocjâi zuiant cuntune plui dure.
Mi ricuardi di chê volte che mi àn puartât a viodi Zico alenâsi a bati lis punizions al Moretti. Prin tîr, tal siet, secont tîr, tal siet, tierç tîr, tal siet di chê altre bande; al jere come viodi la publicitât di Ronaldhino, ma dal vêr, cence efiets speciâi.
E mi visi di cuant che e jê finide la partide cul Ajax, ducj in pîts a bati lis mans, nissun che al voledi la vie…
No, di razionalitât no 'nd è. Forsit par chest a contâlu il balon a son stâts in tancj:
Par fâ dome cualchi non, i prins che mi vegnin iniment, o met lis contis di Futbol di Osvaldo Soriano, o la Febbre a 90° di Nick Horby (al è famôs ancje il film che a an tirât fûr dal libri), vignint plui dongje mi ricuardi lis fotos in blanc e neri di Pasolini che al zuie (o ai metût ancje un video in une lenghe no masse foreste, provait a viodi trop che si capìs) o l'episodi di Pidin D Citadin V intal Donald dal Tiliment di Stiefin Morat (par contâ l'anime anarchiche che o vin, no ducj e no simpri sants e lavoradôrs!).
La miôr batude sul balon che o cognòs e je par Triestin, la diseve il famôs alenadôr Nereo Rocco cuant che, prime di tacà la partide, il coleghe aversari i dave la man augurantsi che al vincedi chel plui brâf: "Speremo de no" e jere la rispueste.


text:
Il Comitât
pai Afârs Scozês dal Parlament britanic al à dât la sô poie al
acuardi cjatât intal Otubar stât jenfri i guviers di Londre e di
Edimburc sul davuelziment dal referendum pe indipendence de Scozie.
Vie libare, duncje, al trasferiment parziâl dai podês al Parlament
scozês par permetii di fissâ, dentri de suaze za concuardade dai
doi esecutîfs, lis regulis pal vôt referendari. Pal Comitât di
Westminster, dut câs, chestis regulis a àn di jessi decidudis in
maniere di jessi il plui condividudis e justis che si pues. La
decision su la indipendence – a disin i membris dal Comitât inte
lôr relazion finâl – i spiete dome ai scozês e il rest dal Ream
Unît al à di jessi pront a acetâle, se però i scozês a vessin di
decidi di restâ inte union, almancul par une gjenerazion no si varà
plui di fevelâ di referendum su la indipendence.
Font:
BBC, 11/01/13; VilaWeb, 11/01/13


text:
lunedì 16 maggio 2016
Il cartel par Udinese - Carpi
Finalmentri e je finide, cheste stagjon disgraciade e di penâ.
E ti ven di domandâti, une volte in plui dopo vê viodût la partide di îr, e saludâts cun ducj i meretatissims onôrs Totò, Pasquale e Domizzi, ce che al reste e ce che al varès di restâ di cheste scuadre.
Pardabon... un zuiadôr serio e che al lavore simpri, ancje se nol zuie, come Pasquale, lu vino?
Un zuiadôr cence mieçs tecnics ma cun grinte e cativerie e tant voie di muardi come Domizzi lu vino?
Di chest an no salvarès nissun.
Ducj chei che o aiodût in campo îr ju mandarès vie.
Adnan, nol è.
Widmer, une promesse cence continuitât.
Fernandes, tante voie, tant cori, ma dibant.
Danilo, brâf, ma je ore di cambiâ aiar.
Therau, di cjapâ a patàs, ancje se di chest an, al è forsit l'unic insieme a Karnezis di salvâ.
Piris,,, mah?
Badu, tante voie e tancju sbalios.
Zapata, podin vivi cence.
Ducj chei de panchine ti fasin simpri pensâ che ancje un cambio nol cambie nuie par che tant no vin nissun.
Forsit, e al è brut dîlu, ti ven voie di tignî di cont dome Kuz, che no si capìs chel çondar di De Canio ce che lu à tignût in panche par un Lodi che al è dome di saludâ.
Un calvari di anade cence balon, a part dôs partidis, e che al va dit a jerin merit ancje di une zornade stuartissime (dal Napoli) e di ducj chei fuarts in panche (la Fiorentine)
E insome. Spietin l'an gnûf... ma di chescj no mi mancjarà nissun.
Scrit di gelo stellato a lis 07:43 Etichetis: cartei da l'Udinese
Iscriviti a: Commenti sul post (Atom)


text:
Vuê o ai tacât un gnûf laboratori di archeologjie par furlan cui frutins de scuele materne di Rivis Darcjan! O vin scomençât cuntun biel libri plen di imagjins di viodi e di tocjâ: i piçui a jerin entusiascj, cui che al saveve za, cui che al contave dal tirannosaurus-rex
. O vin viodût insiemi cemût che a jerin fats e ce che a mangjavin, cemût che a nassevin e cemût che si son estints. Po dopo o vin creât insiemi parts di dinosaur e i fruts si son viestûts par recitâ intune conte cun protagonist un piçul dinosaurut.
Si sin diviertûts e, ancje se la grande part di lôr no fevele par furlan, a àn capît dut ce che ur ai contât, dimostrant di jessi flessibii e atents a ogni novitât, cence problemis di sorte. Chest al è un pont che bisugne sfrutâ cun lôr, e no fâsi masse fastidis a fevelâur par furlan di cualsisedi argoment, tant plui di ce che ur plâs!


text:
A son jentradis in vore cul prin di Setembar lis modifichis ae leç statâl su la lenghe slovache fatis buinis dal Parlament di Bratislava. Il proviodiment al à discjadenât la proteste de minorance ongjarese che e vîf intal Sud dal stât e che e rapresente il 10% de popolazion totâl. Cun di fat, i rapresentants de minorance a acusin la leç di limitâ i dirits linguistics dai ongjarês e di imponi pardut la presince de lenghe slovache. Atacs ae leç a son rivâts fintremai di istituzions ongjaresis, tant che l’istitût di ricercjis linguistichis di Budapest che al à inviât une petizion di proteste. Dut câs, la traduzion dal proviodiment che e je stade doprade dai autôrs de petizion par dimostrâ la discriminazion linguistiche no je fedêl al test origjinâl. No son pôcs, duncje, chei che a pensin che de bande ongjarese si vedi fat un ûs strumentâl e distuart di cheste vicende. Lis autoritâts di Bratislava, intant, a rispuindin che il test di leç al difint la uficialitât dal slovac e nol pidimente l’ûs des lenghis minoritariis. Su la cuestion al è intervignût ancje l’alt comissari pes minorancis nazionâls de OSCE, Knut Vollebaek, che si è impegnât a vierzi un confront tra Bratislava e Budapest par difindi di une bande il dirit dai slovacs a infuartî la lôr lenghe di stât e di chê altre i dirits linguistics des minorancis.
Font: Eblul, 02 e 04/09/09; fonts orâls


text:
Grecie
La Grecie e je un stât de Europe meridionâl, jentrade inte Union Europeane il 1 di Zenâr 1981. E confine a Nord-Ovest cu la Albanie e a Nord cun Macedonie e Bulgarie e a Nord-Est cu la Turchie. E je bagnade dal Mâr Egeo e dal Mâr Ioni.
Tabele dai contignûts
Gjeografie[cambie | modifiche il codiç]
Il teritori da Grecie al è pai 4/5 di mont. I monts plui importants a son : il Pindo e il Rodope. Ates monts isolades a son : l'Olimpo (2917m); l'Ossa; il Parnaso; il Taigeto. A fasin part de Grecie uns 2000 isulis intal Mâr Egeo: la plui grande e je Crete.
Storie[cambie | modifiche il codiç]
Politiche[cambie | modifiche il codiç]
Economie[cambie | modifiche il codiç]
Viôt ancje[cambie | modifiche il codiç]
Leams[cambie | modifiche il codiç]
- Sîts Uficiâi : President // Prin Ministri // Organizaziòn Nazionâl Greche pal Turism // Newsletter "Greek News Agenda"


text:
La conte di Nadâl di Paul Auster2 coments Publicât da il crot il venerdì, dicembre 25, 2009
O soi rivât a la sere di Nadâl strac e cu la panze plene dopo vê mangjât dut il dî come che si fâs a ogni Nadâl. Par dute la zornade mi à sbisiât tal cjâf la cjançon Innocent when you dream di Tom Waits. Al è sucedût che îr sere, tal ultin moment di pâs di chescj diis, jo e la me femine o vin tornât a viodi, dopo tancj agns, il film Smoke. Si visavin che ae fin dal cine e jere une biele storie di Nadâl ma no si visavin di trop biele che e jere.
La conte e je in realtât la Auggie Wren's Christmas Story di Paul Auster. Graziis a internet o met il video dal finâl, cussì, magari, ancje a voaltris ûs sbisiarà un pôc Tom Waits parcè che o sin ducj inocents cuant che si sumiin.
Bon Nadâl.
Il Boss, il sudôr e la idee di Americhe7 coments Publicât da il crot il venerdì, luglio 24, 2009
E sarà dute imagjinazion ma a son tantis lis Americhis che a vegnin iniment. E je la Americhe dai Madoff, de finance cence cûr, des speculazions, des trufis, la Americhe dai Cheney e dai Bush, des torturis a fin di ben e des vueris atôr pal mont.
Ma dongje cheste e je une Americhe dal sudôr, di chei che a pierdin il lavôr par vie des speculazions, di chei che inte vuere a van a murî, di chei che a lavorin, che a fasin su lis robis. Une Americhe de democrazie vere, une Americhe dai dirits, dai siums, e vignarès di disi une Americhe de int.
O sai benissim che e je dute imagjinazion, e che la realtât no je propite cussì, ma îr di sere la seconde Americhe imagjinarie si è materializade tal conciert di Springsteen.
Al à ancje fevelât alc par furlan, si è presentât incitant par trê voltis "mandi Udin".
Plui indenant al à dite "o soi content di jessi chi chesta sera" e ae fin al à saludât, pronunciant a disi il vêr ae francese, "adiu Udin".
Musiche fuarte, potence e sudôr par scuasit trê oris. Il Boss nol è un che al si sparagne, someave rock di altris timps, rock par manovâi.
Dut une vore biel.


text:
La
assessore pe educazion Cristina Uriarte e il delegât pe lenghe
basche Patxi Baztarrika a àn presentât denant de comission pe
culture e pal euskara de Comunitât Autonome Basche il cuint plan
gjenerâl pe normalizazion dal ûs de lenghe basche. Cuatri i
obietîfs che si proponisi di rivâ a otignî, ven a dî: garantî ad
in plen i dirits linguistics dai citadins; svilupâ lis azions che a
puartin l’euskara a jessi simpri di plui la lenghe doprade sul
lavôr; incressi la presince de lenghe basche intes relazions tra lis
diviersis aministrazions locâls; e aumentâ l’ûs dal euskara de
bande di ducj i rapresentants istituzionâi dal moment che la lenghe
no interesse dome i assessorâts specifics ma ducj i aministradôrs.
Dal 1995, cuant che mancul di un cuart dal dipendents de Comunitât
Autonome Basche al jere in stât di doprâ l’euskara, si è rivâts
vuê a plui dal 60% (ancje se un 10% no ancjemò la paronance plene
de lenghe). I pas indenant, invezit, a son stâts di mancul intal ûs
dal basc tant che lenghe doprade tal lavôr.
Font:
Euskara.euskadi.net, 05/03/14


text:
Daûr
di une inchieste svilupade dal comissari pe lenghe galese al ven fûr
che cundut che cetantis personis a varessin miôr doprâ la lôr
lenghe proprie cuant che a àn a ce fâ cun miedis di base, dentiscj
o oculiscj, dome il 28% al à po la pussibilitât di fâlu. Cumò il
ministri galês pe salût, Mark Drakeford, al è intervignût in
maniere uficiâl sul teme e al à declarât che al cressarà il numar
di operadôrs sanitaris che a fevelin par galês e che si impegnarà
par che si passi di un sisteme là che al è il pazient a vê di
domandâ di podê doprâ il galês a di un là che e varà di jessi
la rêt sanitarie locâl a ufrîi i siei servizis inte lenghe che al
à miôr. Un tant, al à dite il ministri, nol diven dome dal rispiet
che si à di vê pal pazient, ma ancje de stesse cualitât des curis
che si va a dâ.
Font:
BBC,
10/12/14


text:
Inte Irlande dal Nord il Sinn Féin al è stât il partît plui votât e al à otignût passe 126 mil vôts, ven a dî il 26,04% dal totâl. In graciis di chest sucès, la formazion republicane e larà dilunc a vê une rapresentance a Strasburc. A rapresentâ il partît e sarà ancjemò une volte Bairbre de Brun. Chei altris doi puescj a disposizion pal Parlament european a van ai doi partîts di riferiment de comunitât unioniste, ven a dî il Democratic Unionist Party (DUP) e l’Ulster Unionist Party (UUP). Il prin al à vût il 18,23% des preferencis, il secont il 17,11%. Pôc daûr, cul 16,20% dai vôts, si è plaçât chel altri partît de comunitât nazionaliste irlandese, o sei il Social Democratic and Labour Party (SDLP).
Inte Republiche irlandese, invezit, Fine Gael e Fianna Fáil si confermin i doi partîts plui votâts. Il prin al à cjapât il 29,13% dai vôts, cuntun aument dal 1,3% rispiet aes elezions stadis, e al à otignût 4 eurodeputâts. Il secont al à vût il 24,06% des preferencis (il 5,4% in mancul di chê altre volte) e 3 elets. I laburiscj a son cressûts al 13,92% dai consens e a àn rivât a otignî ancje lôr trê eurodeputâts. Par colpe dal sisteme eletorâl in vore te Republiche, il Sinn Féin, cundut dal so 11,24% (passe 200 mil vôts), nol à rivât a vê nissun elet. Dut câs, il partît republican – l’unic organizât in maniere unitarie su dute la isule – al à cressût i siei vôts ancje ta cheste part de Irlande.
Font: The Belfast Telegraph, 08-09/06/09; elections2009-results.eu, 07-08/06/09


text:
Chê dai 4 di Avrîl e je stade une zornade di scuintris a Bastia tra militants indipendentiscj cors e fuarcis di polizie. Diviers miârs di personis, pe plui part zovins, a àn rispuindût al apel fat indenant di Corsica Libera par denunciâ la repression violente de polizie intant di une manifestazion cuintri de condane dal dirigjent indipendentist Yvan Colonna, là che un fantat al jere stât ferît in maniere une vore serie. La gnove manifestazion, dut câs, si à sierade cun altris incidents jenfri indipendentiscj e polizie, là che si fevele, dome tra chescj ultins, di une setantine di ferîts.
Font: Radio Alta Frequenza, 05-06/04/09; Corse Matin, 04/04/09


text:
Cuissà trop che e sta a rivâ da pît la lastre chê gote a pene poiade, sbrissade fûr di une man di ploie fumule, mi domandi par ingjanâ il timp e i pinsîrs.
No cjali l’orloi picjât parsore la puarte, al cjamine planc, anzit al somee fer, lis parêts blancjis a son cuviertis di manifescj, ju ai lets ducj, ancje lis peraulis scritis in piçul.
Mi àn dit di spietâ culì, che il miedi al à alc di disbratâ e subit al rive.
Ce tant lunc isal un subit?
Nol è passât nancje un mês di cuant che o soi stade trê dîs culì dentri, mi jere vignût un malstâ pardut, une colarie, spinis tal stomi, cûr mat che al lave a butadis, plui planc, plui fuart.
Dut blanc l’ospedâl: il jet, i vistîts dai miedis e infermieris; jo o cjalavi di fûr par cirî altris colôrs, il celest inagât dal cîl, il vert lami dai arbui, il ros dai cops di cjasis lontanis.
Zornadis disvoiadis, in spiete, ore de punture, ore di une pirule, ore di un esam.
Tant che jessi intun mont di bombâs, spetatôr di te, dal to cuarp che salacor al nascuint une brute robe che no perdone.
Cul pudôr di domandâ “Ce aio? Vuarissio?” e il spavent di sintî rispuestis che a confermin i tiei suspiets.
Mi àn mandât a cjase che mi sintivi liule, e no mi pareve vêr di tornâ a nasâ l’aiar fresc de Vierte, scuasit incjocade di odôrs nets.
Mi àn dit di tornâ vuê, che a àn il costrut.
No sai se e je pôre o sperance ce che mi baline inte anime.
O inventi cefâs, l’an cu ven o cuinçarai il garofolâr plui adore, o straplantarai lis tarcetis dongje la merlete, li che nol bat soreli, o tamesarai la tiere par dislidrisâ la ribine…
Pinsîrs stupits, par taponânt altris, par scancelâ afiets, personis, amôrs.
Si vierç la puarte, e cun jê il doman, il miedi mi ven incuintri.
“Nuie di serio, siore, e je dome un fregul fruiade, cun cualchi midisine le metìn a puest.”
O svoli fûr lizere, cjapant a bracecuel il mont.
La gote e je rivade da pît la lastre, une altre si instrade daûr di jê.
di Giuliana Pellegrini
Conte n. 37


text:
Il Dipartiment talian pai afârs regjonâi
al à dât fûr une circolâr su la assegnazion dai fonts dal 2012 pe leç statâl che
e garantìs formis di tutele pes lenghis di dodis des comunitâts minorizadis che
a vivin intal stât talian (albanês, catalans, cravuats, francês,
francoprovençâi, furlans, grêcs, ladins, ocitans, sarts, slovens, todescs). Lis
risorsis metudis a disposizion a son in dut 1.768.792 euros, la cifre plui
basse mai metude di un guvier talian di cuant che la leç e je stade fate buine
intal 1999.
Pes dôs comunitâts plui gruessis, o sei sarts (sù par jù 1 milion
di personis) e furlans (passe 600 mil personis), a son stâts metûts sì e no 350
mil euros pai prins e 240 mil euros pai seconts. “O sin ae frase – a àn dite i
rapresentants dal Comitât 482 che al met adun passe 30 associazions furlanis,
slovenis e todescjis dal Friûl – cun chestis risorsis al è impussibil fâ ce che
e previôt la leç.”
Dut câs il tai des risorsis pes
comunitâts minorizadis nol interesse dome il guvier centrâl, ma ancje diviersis
aministrazions regjonâls. E je une situazion che e met a risi diviersis
realtâts impuartantis impegnadis intal promovi chestis lenghis, tant che il
mensîl ocitan Ousitanio Vivo che si è ricjatât cul tai totâl des risorsis de
bande de Regjon Piemont e che, se la situazion no ves di cambiâ, al riscje di
vê di sierâ la sô esperience.
Font: Comitât 482,
04/02/12; Ousitanio Vivo, 27/01/12


text:
In Slovachie a son stâts i plui votâts a son stâts i socialdemocratics (SMER) cul 32,02% des preferencis e 5 rapresentants elets intal Parlament european. In seconde e in cuarte posizion si son plaçâts doi partîts democratics cristians (SDKU – DS e KDH) cun doi europarlamentârs parom. Il Partît de Coalizion Ongjarese (MKP / SMK: Magyar Koalíció Pártja / Strana maďarskej koalície), che al rapresente il riferiment politic pe gruesse comunitât magjare de Slovachie, al à otignût l’11,34% dai vôts e 2 elets a Strasburc.
Font: elections2009-results.eu, 07-08/06/09


text:
France: lis lenghis minorizadis a son jentradis te Costituzion
Ai 21 di Lui a Versailles, cul vôt di deputâts e senatôrs intune, lis lenghis minorizadis a son stadis ricognossudis pe prime volte inte Costituzion francese. Cun di fat, il gnûf articul 75 de Cjarte costituzionâl, al dîs che lis “lenghis regjonâls a partegnin al patrimoni de France”. E je la prime volte che lis lenghis minorizadis dal stât francês a cjatin un ricognossiment uficiâl a di un nivel cussì alt, ma chest, pal moment, nol mude masse la condizion che chestis lenghis si cjatin a patî. Cun di fat, la stesse Costituzion e ricognòs come lenghe uficiâl dome chê francese. Dut câs, cu la modifiche costituzionâl si creve il tabù de esistence di une sole lenghe dentri dal teritori dal stât e, di plui bandis, si à dite che chest ricognossiment al vierç la strade par une leç su lis lenghis che e permeti di garantî une schirie di dirits di fonde ai citadins che lis fevelin. Par che la Costituzion e fos cambiade a coventavin trê cuints dai vôts di ducj i deputâts e i senatôrs: il risultât finâl al è stât di 539 vôts a pro e 357 cuintri (il minim par passâ al jere di 538 vôts). La riforme e je stade poiade dai partîts de coalizion di maiorance, ma ancje di cualchi rapresentant di çampe. Il câs plui innomenât al è stât chel dal ex ministri socialist Jack Lang, che al à votât a pro de riforme in contrast cu la linie dal so partît. Il vôt contrari, dut câs, no si riferive al aspiet linguistic de riforme, ma a chei – ben plui pençs – di nature istituzionâl.
Font: Ouiaubreton, 21/07/08; Le Monde, 21/07/08; Libération, 21/07/08; Món Divers, 21/07/08; Avui, 22/07/08; Nationalia, 22/07/08; Vilaweb, 22/07/08


text:
Sessualitât umane
La sessualitât umane e je un aspiet fondamentâl dal compuartament dal jessi uman che cjape dentri chei compuartaments (riprodutîfs ma ancje sociâls) che si son svilupâts in relazion a lis diferencis di ses. Jê e si pues studiâ da une vore di ponts di viste: fisiologic, psicologjic, sociâl, culturâl, politic, e spirituâl o religjôs. Ancje la filosofie, particularmentri l'etiche e la teologjie, si ocupe di chest teme. La sessualitât e varie jenfri lis culturis e lis regjons dal mont, e e je mudade di continui tal cors de storie.


text:
LA INTERVISTE - Fabio Pizzul: Un furlan il prin… a Milan
Se o intitulìn il toc «un furlan prin tal PD a Milan» ise une robe che e à mani? Intant o sin daûr a fâ la interviste par furlan…
Jo o soi nassût a Cormons e o soi braurôs des mes origjins. Par scherç, dispès o dîs che – di furlan – a cuatri agns o soi stât “depuartât” a Milan. In campagne eletorâl mi àn domandât di chest, se mi sint furlan, lombart o ce, e jo o rispuindevi che mi sint mitteleuropean, di chê culture multiculturâl e europeane che o ai respirât fintremai di piçul. Cumò o rivi a lâ in Friûl un pâr di voltis ad an, e vie pe infanzie o passavi tant timp là vie cui miei cusins. Cun lôr o feveli simpri par furlan e a pene che o pues lu feveli, ancje se cui miei gjenitôrs si fevele par talian. Dut câs, o soi ancje braurôs di jessi cressût chenti, te culture catoliche ambrosiane che – fra l’altri, come che si sa – e à il sô rît autonom. La bielece des difarencis e je l’aiar che o ai simpri respirât, duncje.
Citadin milanês, ma cun tancj rapuarts cuntune realtât plui di campagne come Cormons. Cualis lis difarencis e lis carateristichis des dôs situazions?
Cumò o soi a stâ a Carugate (tal hinterland di Milan, ndr) e cuant che e ven a cjatâmi mê mari e dîs «achì si viôt che e je rivade la Vierte, no come a Milan». La robe che mi ven iniment a proposit de citât al è l’oblic di stâ in cjase: si sta plui sierâts fra i mûrs, ancje se dopo la metropoli ti da in cambi tantis oportunitâts. A Cormons o cjati plui rilassatece, sedi par vie dai timps che pai spazis plui larcs. Mi ven di ridi cuant che o soi a Cormons e i miei parincj si lamentin di cualchi file tal trafic, che a son nuie rispiet a Milan, clâr.
Simpri a proposit dal rapuart tra metropoli e provincie, isal vignût fûr alc a proposit de gjestion dal teritori in campagne eletorâl?
E sta cjapant pît la vision de «Green economy» par un «consum dal teritori» plui cussient. Se si fâs un capanon si à di rindisi cont che o vin consumât un teritori che dopo nol sarà plui cussì. In citât, che e à plui servizis, cirî di aumentâ la cualitât de vite, e in campagne distribuî miôr i servizis.
E su la gjestion de sanitât tal teritori, di ce si isal discutût? Al è un teme cjalt ancje pal Friûl: ise vignude fûr cualchi formule gnove?
Fin cumò la Lombardie e à pontât sul comedâ il belanç e la promozion des ecelencis. I ospedâi di ecelence a àn di jessi pôcs e acentrâts. Il pas sucessîf al à di jessi chel di une sanitât plui sociâl, cu la idee di «ospedâl in rêt»: si à di mantignî i presidis sul teritori. La idee e je di tancj presidis che a fasin riferiment al ospedâl di ecelence, li che si cure il câs plui grâf, e chei piçui cul pront socors o une, dôs specializazions parom. Chescj ca a àn di risolvi i câs de lôr specializazion o chei plui comuns, mandant i plui grâfs tal ospedâl grant di riferiment. Il probleme al è la comunicazion e la gjestion di une rêt cussì. Une formule sigure, dut câs, no je ancjemò saltade fûr.
Lui al jere dirigjent de Azion Catoliche nazionâl, il president Formigoni al è di Comunion e Liberazion, il tierç contindint pe Regjon Savino Pezzotta de Cisl. La Lombardie no je cussì laiche e ciniche come che si le descrîf, alore.
Cheste e je une vision superficiâl. La Lombardie, e massime Milan, e je viodude dome tant che capitâl de industrie, de mode, de comunicazion. Sot di cheste croste a esistin valôrs che a àn fat in mût di creâ chestis ecelencis, e la culture catoliche e à vude une gruesse part. Il catolicisim ambrosian, fin dai timps di Sant Ambrôs, al à cjalât ai contribûts esternis cence preclusions, pragmatic e simpri viert al futûr e al progrès. Une culture di base che e resist ancjemò in dì di vuê.
Te AC nazionâl, cemût si viodial il Friûl? Une tiere di predis «ribei» come chei di Glesie Furlane? Ce pensial de cuestion dal messâl par furlan, ancjemò fer a Rome?
Jo, fin cuant che e je durade, o lavi di piçul cu lis mês agnis ae messe par furlan te glesie de Subide, aes vot di buinore. Cuant che il gno cusin gjesuit al è stât ordenât, al à domandât di fâ la prime messe par furlan. Nô in Lombardie o vin il lezionari ambrosian che o soi braurôs, par fâ un esempli in cjamp liturgjic. La opinion corinte in Azion Catoliche, o pensi di podê dî che e je che chestis celebrazions a son positivis parcè che a rindin la comunion plui sostanziâl. Si cjale aes diferencis tant che a ricjecis, duncje no esist une vision sierade rispiet ancje aes lenghis di minorance. De cuistion dal messâl par furlan o sai, ma a jessi sincîr no sai lis motivazions che a impedissin di fâlu bon. Nol è che lis vôs a rivin fin in AC: si varès di domandâi aes Congregazions Vaticanis.
E de cuestion furlane dal pont di viste dal PD ce disial? Il PD furlan al samee evitâle, no disint nuie. La propueste de traduzion dal non tes lenghis regjonâls e je colade tal nuie: lui saressial dacuardi?
Par me no saressin problemis, anzit, ma bisugne viodi se une propueste – ancje juste – e sedi juste par un ciert moment. Se e puarte a divisions, massime in chest periodi, al è miôr posticipâle. O sin intun moment di costituzion democratiche dal PD, li che plui animis a stan dialogant e la pluralitât e je un percors lunc e delicât.
Ma no ise une cierte schizofrenie di bande di une aree culturâl che e fâs la Leç 482, ma dopo no le met in vore?
La enunciazion dai dirits, ma dopo il fâju bogns rapuartantsi cul teritori, al è un probleme par ducj. Dificil saltâ fûr di un ciert centralisim sort, che al è ancje chel dal politic che une volte elet nol rive plui a metisi in contant cu la int.
Fevelìn di media, stant che lui al è diretôr di Radio Marconi… In Lombardie, ma ancje in Friûl, si passarà in curt ae television digjitâl. Un cambiament epocâl: cemût si davuelzial e cualis prospetivis sono?
Dal pont di viste tecnic, cul digjitâl ogni television che je za concessionarie e varà a disposizion sîs canâi par ognidun che e veve. Chest parcè che la compression digjitâl e permet di vê un numar cussì cence interferencis tal stes spazi di emission di prime. La sfide e je cemût jemplâju cui contignûts, duncje lis ideis, e lis risorsis economichis par fâlu: za cumò in Lombardie lis televisions privadis no se passin ben par vie de crisi. Tancj canâi a puedin puartâ a une polverizazion de ufierte: cemût si movaraie la racuelte publicitarie?
Sigûr però si vierzaran tantis prospetivis. Tant par dî: Telefriuli e podarès dâ un canâl a Telenova de Lombardie che cussì e sarès presinte li, e Telenova i podarès dâ un canâl a Telefriuli che e pues fâ viodi TF ai furlans de Lombardie.
Un dai problemis cu la presince di tancj canâi al è chel de di visibilitât: za cumò e je une lote par rivâ a jessi un dai prins nûf canâi tal telecomant, figurìnsi dopo. Cul digjitâl, in automatic il gno prin canâl al pues jessi sul 14, ma il secont al è za il 63, e cussì vie simpri plui indaûr. Sigûr che dopo l’utent sal sisteme dulà che al vûl sul telecomant, ma cemût fâ par fâi cognossi un canâl? E calcolìn che ancje lis grandis emitentis a varan tancj canâi in plui, cun plui potenzialitât par fâju cognossi. Dal 2012 al rivarà ancje Sky in «clâr». Dut un fisc, in sumis…
Magari, par fâsi viodi rispiet aes televisions plui gruessis a nivel talian, al podarès funzionâ produsi contignûts une vore locâi, dal teritori…
Sigûr, a vê lis risorsis par fâlu, e podarès jessi une idee. Chi in Lombardie la Leghe e dîs simpri di fâ un canâl in dialet, ma no àn mai rivât a fâlu. E se no si rive, al vûl dî che no son i numars, secont me. Cun di plui che in Lombardie un varesot al fâs fature a capî un bergamasc, nol è come in Friûl che jo di Cormons o capìs un cjargnel parcè che o vignìn di une stesse çocje.
La radio cemût? Tal ultin rapuart su la comunicazion dal Censis, al risulte un câl de scolte di bande dai zovins…
La radio e resist e no mi somee in dificoltât. Tignìn cont che al è un media une vore «multiplateforme»: al è vie radio, ma si lu pues scoltâ ancje in internet (i coscj pe bande si stan sbassant), o impiant la television suntun canâl digjitâl, o discjamant un podcast («file» che al conten une trasmission, ndr). I zovins le scoltin di mancul, però a discjamin i podcast fasint une sorte di palinsest personâl, ma simpri daûr di un prodot che al ven de radio. In sumis, i numars a àn di jessi ancje interpretâts.
E internet? Lui al à ancje un blog (www.fabiopizzul.com).
Il blog lu ai vierzût pe campagne eletorâl, ma lu tignarai viert. Come operadôr de comunicazion mi à plasût une vore: une scuvierte. Intant, il scrivi il «post» al è un esercizi util, une produzion e une sintetizazion di ideis che o cjati impuartantone. Po dopo, il mieç al permet di comunicâ in direte ce che tu stâs fasint, e ancje il scambi cui letôrs al è impuartant, massime par un politic che dispès al patìs un ciert distac de int. Al covente ancje savê i parês di cui che no le pense come te. Cumò, cu la estremizazion de politiche in doi schiriaments si è creade une autoreferenzialitât simpri plui estreme.
O noti une assence di ocasions di vêr confront fra cui che le pense in maniere divierse: assence di confront e duncje dialic. E chest al è preocupant: no tu rivis plui a vêlu, e cul lâ dal timp no tu rivarâs a jessi plui bon di vêlu.
Tornant ae comunicazion in rêt: e dal pont di viste economic?
Par internet, in gjenerâl la sfide mi pâr chê dai micropaiaments. A son studis che a dimostrin che di front a ducj i articui di un gjornâl un a ‘nt lei dome une part. Se jo in internet, o cuntun letôr dal gjenar iPad o Kindle, o ai di front un struc dai articui e o pues comprâ impen di un gjornâl a 1,2 euros nome il toc che mi interesse a – metìn – 5 centesims, cheste e pues jessi une strade.
A proposit di gjornâi, ce pensial de situazion de cjarte stampade?
Il probleme al è che la int no lei plui. Dîs agns fa, cuant che o lavi in metropolitane, ducj a vevin un gjornâl in man, cumò chei a son une vore pôcs, e massime cuntun «free press» (gjornâl gratuit che si ten sù dome cu la publicitât) in man. Se chei a fossin une introduzion a un ûs dal cuotidian normâl e sarès une buine robe, ma no mi samee tant cussì. No crôt che si fasarà di mancul de cjarte, però bisugne ameti che e je chê plui in dificoltât. A son di tornâ a pensâ i contignûts e une integrazion fra i varis media. No si pues riproponi i contignûts de cjarte tâl e cuâl su internet e vicevierse. Al è come chei che a pensavin di riproponi la radio pe television o la television pe radio: ogni media al à lis sôs carateristichis di disfrutâ. Di front de sfide de rêt, la cjarte e à di fâlu miôr.
Dree Venier


text:
E cres la preocupazion in Lusazie pe tignude dal sisteme di imersion linguistiche prescolâr serbian. Cun di fat, il numar di insegnants nol è avonde par cuvierzi lis dibisugnis dai 25 centris scolastics là che si dopre cheste lenghe. In dì di vuê a son 111 i insegnants in stât di davuelzi il lôr lavôr par serbian, ma si calcole che a ‘nt coventaressin ancjemò uns 15 par garantî la tignude dal servizi di imersion linguistiche. In Lusazie, che si cjate a cjaval di Sassonie e Brandeburc, si calcole che a sedin tra lis 15 e lis 30 mil lis personis che a fevelin par serbian, la uniche lenghe slave autoctone de Gjermanie.
Font: Nationalia, 16/06/10


text:
FRIÛL EUROPE. No son dome Grecie e confins. Il NPLD al propon une “road map” pes lenghis e pai dirits
La crisi de Grecie e chê che le clamin «emergjence imigrazion». A son zaromai un pôcs di mês che di ogni bande si sint e si lei che a son chescj i problemis de Europe. Però, plui che clamâju problemis, si varès di calcolâju tant che la manifestazion di un malstâ inmò plui profont che al tocje la Europe e la costruzion de sô (dis)Union. Cun di fat, di une bande il braç di fier in cont di debit e austeritât tra Comission europeane, Font monetari internazionâl e guvier grêc – che al moment di lâ in stampe no savìn ancjemò se e cemût che al rivarà a une conclusion – e di chê altre l’egoisim dai singui Stâts che a sierin confins e a tirin sù mûrs par fâi cuintri ai imigrâts e ai dispatriâts a palesin a fuart la mancjance de Europe, di chê Europe fondade su democrazie e solidarietât che e coventave za te prime part dal Nûfcent e che si à scomençât a fâle sù dopo de fin de Seconde vuere mondiâl.
E je une mancjance che e diven de stesse integrazion europeane, là che i Stâts, la economie e la finance a àn zuiât in chel istès sei tant che protagoniscj e motôrs che tant che ostacui e frens, che e conferme ancjemò di plui cetant che e covente a ducj une Europe pardabon unide e pardabon plurâl, là che a àn di vê plui valôr i dirits, lis personis, i teritoris, la citadinance ative e la partecipazion e mancul i podês, i interès e i vuadagns di pôcs di lôr.
In chest senari e cjape sù une cierte rilevance, cundut che no à nissune fuarce vincolante, la risoluzion in cont de paritât di gjenar fate buine dal Parlament european ai 9 di Jugn che e cjale in muse la realtât complesse des personis e des fameis inte Europe dal tierç mileni.
A proposit di Europe e di dirits – e in particolâr di dirits linguistics – cualchi setemane indaûr il president francês François Hollande al à tornât a fevelâ de sô volontât in cont de ratifiche de Cjarte europeane des lenghis regjonâls o minoritariis. De Corsiche ae Bretagne e de Alsazie ae Ocitane la gnove e je stade cjapade sù cun interès e atenzion, ma ancjemò di plui cun cautele e cun suspiet. Une solecitazion par che lis istituzions francesis e chês talianis a rivin pardabon ae ratifiche de Cjarte dal Consei de Europe (CdE) e je rivade ancje de bande de Assemblee gjenerâl dal NPDL, la Rêt pe promozion de diversitât linguistiche, che si à dade adun a Helsinki dai 11 ai 13 di Jugn. In chê ocasion, dongje dal rinovament dai siei vertiçs istituzionâi, cu la elezion ae presidence dal basc Patxi Baztarrika, il Network al à tornât a bati su la necessitât che lis istituzions continentâls si visin che plurilinguisim e tutele des minorancis a son une risorse e un obietîf de Europe e che si movin propit in reson di chel cuntune azion strategjiche, lant daûr di chê “Road Map 2020” che il NPDL al è daûr a meti adun cun chê di presentâle ae UE e al CdE dentri de Sierade di chest an. ❚
Marco Stolfo


text:
Americhis
Lis Americhis, dispès clamadis nome Americhe, a son doi continents tacâts fra di lôr cu l'istmi di Panama. I doi continents a son l'Americhe dal Nord e l'Americhe dal Sud.
Lis Americhis a confinin a Nord cul ocean Glaciâl Artic, a est cul ocean Atlantic e a soreli pognet cul ocean Pacific. La Americhe dal Nord e je separade de Asie dal stret di Bering a nord-ovest dal continent.
A voltis cun Americhe dal Nord si intint nome la part plui a nord (Stâts Unîts e Canadà), che e jere stade colonizade sore dut dai inglês. La Americhe Centrâl e fâs part de Americhe setentrionâl, ancje se ideologjicametri e forme, adun cu la Americhe dal Sud, la Americhe latine.
La Americhe e ven clamade ancje gnûf mont par disferenceâle dal vieri mont (Europe, Asie e Afriche).
L'om al è rivât intes Americhis uns 30.000 agns indaûr passant pal stret di Bering cuant che al jere dut glaçât. Planc planc al à colonizât dut il continent e a son nassudis des civiltâts tant che i Mayas, i Incas e i Aztecs, isoladis dal rest dal mont.
Al somee che i prins europeans a rivâ in Americhe dal Nord a sedin stâts i vichincs ator dal 1100 dopo di Crist. Dut chest nol jere cognossût in Europe, tant e je vere che la scuvierte de Americhe, fate di Cristoful Colomp intal 1492, e je sucedude par câs, parcè che l’esploradôr al pensave di rivâ in Indie.
Il non Americhe al è stât inventât dal cartograf todesc Martin Waldseemüller in onôr a chel dal esploradôr Amerigo Vespucci.
Lis Americhis a àn une superficie di 42.223.788 chilometris cuadrâts, ven a stâi pôc di mancul di chê de Asie, la popolazion e je di plui di 800.000.000 di abitants cuntune densitât medie di cirche 19 abitants par chilometri cuadrât. Intes Americhis a son 35 nazions indipendentis (23 tal Nord e 13 tal Sud) e un pôcs di teritoris semi-indipendents.


text:
E
je une situazion in plene evoluzion chê che si è daûr a vivi ta
chescj dîs in Catalogne. Lunis ai 9 di Novembar il Parlament al à
votât cun 72 vôts a pro e 63 cuintri la declarazion elaborade adun
di Junts pel Sí e CUP che e invie il percors pe costruzion de
Republiche catalane. Une declarazion che si è insiorade ai 6 dal mês
di une zonte che e impegne il gnûf guvier catalan a blindâ i dirits
sociâi di fonde cul meti in vore dome lis misuris decidudis dal
Parlament de Catalogne cence tignî cont des leçs spagnolis che a
limitin chescj dirits. Chest al vûl dî, par esempli, garantî lis
tutelis catalanis in materie sanitarie, energjetiche e di alozament e
no meti in vore la gnove leç spagnole su la educazion o la cussì
clamade “leç bavai”. La diestre spagnoliste – Ciudadanos e PP
– adun cui socialiscj (PSC) e à presentât ricors al tribunâl
costituzionâl cuintri de declarazion, cence rivâ però a fâ
suspindi la riunion dal Parlament clamade dongje par votâ l’at. La
votazion si è davuelte duncje ai 9 di Novembar, ancje se il guvier
spagnûl al veve comunicât ancjemò prime dal vôt che la
declarazion e sarès stade impugnade daurman denant dal tribunâl
costituzionâl. In gracie de gnove normative fate buine propit dal PP
spagnûl, la impugnazion e puartarà in automatic ae sospension dal
at e dai siei efiets.
Font:
VilaWeb,
09/11/15;
Naiz: 09/11/15; El Pais, 09/11/15


text:
A jerin sù
par jù 15 mil lis personis che sabide ai 28 di Jugn si son dadis
dongje a Naoned / Nantes par rivendicâ il dirit ae riunificazion dal
dipartiment de Loire Atlantiche cul rest de Bretagne storiche e par
fâi cuintri al progjet di riorganizazion des autonomiis regjonâls
imbastît dal guvier francês che nol ten in cont cheste volontât
popolâr. Al è zaromai di agns che lis organizazions Bretagne Réunie
e 44=BZH, che a àn inmaneât la manifestazion, a domandin che i
citadins dal dipartiment, che cumò al dentri inte regjon dal Paîs
de Loire, a puedin decidi cuntun referendum se mantignî l’implant
aministratîf cumò in vore o ben dâsi dongje cul rest de Bretagne.
Font:
Agence Bretagne Presse, 29/06/14


text:
Ucraine: domandât il dirit di autodeterminazion dai rutens
La Republiche de Carpazie rutene e je stade proclamade ai 25 di Otubar di un grup di delegâts rutens vuidâts dal religjôs ortodòs Dimitri Sydor. Cun chest at i rapresentants di cheste comunitât, che e vîf a cjaval tra Polonie, Slovachie e Ucraine, a sburtin par che la Ucraine ur ricognossi ai rutens il dirit di autodeterminazion. O sperìn tune division pacifiche tant che chê jenfri Cechie e Slovachie, al varès dite Sydor. I delegâts rutens a ricuardin che intal 1991, inte suaze de consulte su la indipendence de Ucraine, la maiorance de popolazion de Transcarpazie – la regjon là che a vivin i rutens – e veve votât par che il lôr teritori al deventàs une republiche autonome. I guviers ucrains, invezit, no dome no àn mai dât nissune forme di autonomie ae Transcarpazie, ma fin al 2007 no ricognossevin nancje la esistence di une minorance rutene. La azion politiche dai delegâts rutens e à discjadenât la fote di diviers partîts ucrains, in primis Nestre Ucraine e Svoboda, che a domandin di incriminâ i dirigjents dal congrès ruten. Daûr di cheste azion – a acusin i partîts ucrains – al è il Cremlin che al à chê di destabilizâ la Ucraine. La Transcarpazie e jere passade ae Union Sovietiche daspò de seconde vuere mondiâl. In dì di vuê, intal so teritori a vivaressin uns 800 mil rutens, intune cuntune significative minorance ongjarese.
Font: Món Divers, 30/10/08


text:
Sud Tirôl: vitorie de SVP, ma e cres la diestre
Lis elezions aministrativis in provincie di Bolzan a àn tornât a dâ al partît storic sudtirolês, la SVP (Südtiroler Volkspartei), la maiorance dai conseîrs elets, ven a dî 18 su 35. Ta cheste maniere il president in scjadince, Luis Durnwalder, in carghe bielzà dal 1989, al larà indenant a guviernâ inmò par une legjislature. Cundut achel, la SVP e à pierdût la maiorance assolude dai consens, passant dal 55,6% des aministrativis dal 2003 al 48,1% di cumò. La plui part dai vôts pierdûts di cheste formazion politiche a son passâts al partît Die Freiheitlichen, partît di diestre cun leams fuarts cu la analighe formazion austriache, che al è stât votât dal 14,3% dai eletôrs passant dai 2 elets dal 2003 ai 5 dal dì di vuê. Al tierç puest par numar di vôts, cul 8,3%, si cjate il prin partît talian, o sei il Popolo della Libertà che al oten cussì 3 conseîrs. Cun doi elets parom si àn po il Partît Democratic (6% dai vôts), i Verts – Listis Civichis (5,8%), e la Süd-Tiroler Freiheit (4,9%), che e domande un referendum par tornâ cu la Austrie. A completâ il cuadri dai elets o cjatìn, cuntun conseîr ognidun, la Union für Südtirol (2,3%), la Leghe Nord (2,1%) e Unitalia (1,9%), coalizion de estreme diestre taliane. Lis formazions di stamp autonomist o nazionalist sudtirolês a cjapin in dut 26 dai 35 conseîrs disponibii. La liste Ladins Dolomites si è fermade al 1,1% dai vôts e no à rivât a jentrâ in Consei provinciâl. Intai Comuns ladins dal Sud Tirôl e je rivade cuasi pardut disore dal 15%, cun pontis dal 27,6% a S. Martin e dal 20,3% a Badia.
Font: Provincie di Bolzan, 27/10/08; Món Divers, 27/10/08; Nationalia, 27/10/08


text:
Il
52% dai citadins britanics che ai 23 di jugn a àn partecipât al
referendum par decidi se restâ o no dentri de Union Europeane al à
votât par che il Ream Unît si gjavi fûr de Union. Daûr dal dât
complessîf si platin però risultâts une vore diferents a seconde
de comunitât teritoriâl clamade al vôt. Cussì, se in Ingletiere,
in Cornualie e in Gales al à vinçût il front a pro de jessude de
Union, in Irlande dal Nord, in Scozie e a Gjibraltar i votants a
jerin in maiorance par restâ dentri de Union. Plui in detai, i vôts
pro Europe a son stâts il 56% intes sîs conteis de Irlande cjapadis
dentri tal Ream Unît, il 62% in Scozie e cuasi il 96% te enclave
britaniche di Gjibraltar. Chescj risultâts a àn stiçât une rieste
di reazions che i lôr efiets ultins a restin ancjemò ducj di capî.
Un dai fronts plui cjalts al è propit chel de tignude dal Ream Unît
cussì cemût che lu cognossìn.
Nancje
une setemane dopo dal vôt, la prime ministre scozese Nicola Sturgeon
(SNP) si è cjatade cul president de Comission Europeane, Jean-Claude
Juncker, cun chel dal Parlament, Martin Schulz, e cui rapresentants
dai grups principâl di chê assemblee par manifestâ la intenzion de
Scozie
di restâ dentri de Union e par tacâ a resonâ su lis stradis
pussibilis par rivâ a chest obietîf. Par cumò dut câs nissun di
lôr al à mostrât une vere disponibilitât a sostignî il percors
di separazion de Scozie dal Ream Unît, massime par vie des pressions
fatis dal president francês François Hollande e dal prin ministri
spagnûl Mariano Rajoy, spaurîts dal efiet che l’esempli scozês
al podarès vê par realtâts in moviment tant che Catalogne e
Corsiche. Chel istès, a vuê, la ipotesi che e cjate plui poie in
Scozie e je chê di un gnûf referendum su la indipendence che il
Parlament scozês al à za tacât a resonâi parsore, ma che la sô
organizazion e dipendarà une vore dai gnûfs ecuilibris politics che
il risultât de consultazion dai 23 di Jugn al è daûr a definî.
Inmò
plui ingredeade la situazion in Irlande
dal Nord
là che la jessude de Union Europeane e invertìs il procès di
svicinament sociâl, economic e politic in vore tra la part
meridionâl e chê setentrionâl de isule e e torne a jevâ lis
tensions che a vevin alimentât par agns a dilunc la lote armade. A
front di une maiorance a pro de Union Europeane e dal pericul che si
torni a militarizâ il confin tra Nord e Sud, i rapresentants dal
Sinn Féin a àn proponût di zovâsi dal articul dai acuardis di pâs
dal 1998 (acuardis dal Vinars Sant) che al previôt la pussibilitât
di un referendum su la riunificazion de isule. Une propueste boçade
dibot de segretarie di stât pe Irlande dal Nord, Theresa Villiers,
che e à palesât cussì sei la posizion dal guvier conservadôr
britanic, sei de aree unioniste nordirlandese.
In
Gales,
là che a vinci a son stâts i partidants de jessude de Union
Europeane, i nazionalitaris dal Plaid Cymru a àn dite che il vôt
dai 23 di Jugn al à cambiât dut sul plan dai rapuarts internazionâi
ma ancje par chei internis. E je rivade la ore, a àn zontât, di
meti su la taule la pussibilitât de indipendence. Il prin ministri
galês, il laburist Carwyn Jones, nol concuarde cun cheste soluzion,
ma al è dacuardi cul fat che il risultât dal referendum al puarte a
riviodi ancje i ecuilibris dentri dal Ream. A front dal risi simpri
plui fuart che il Gales al vegni trasformât intune sorte di
provincie inglese, Jones al sburte par une revision dal implant
statâl in sens simpri plui federâl e cuntune incressite dal
autoguvier galês.
Un
regjim separât di adesion ae Union Europeane e je la propueste
rivade invezit di Fabian Picardo, ministri in cjâf di Gjibraltar,
là che a domandâ la jessude de Union nol è stât nancje il 5% de
popolazion. Une ipotesi une vore dificile di meti in vore sul plan
pratic, ma che e evitarès la crevadure dal Ream Unît. Cun di fat,
ta chest piçul teritori britanic logât inte penisule iberiche, la
maiorance de popolazion e vûl restâ intal Ream Unît, ma no à
nancje voie di isolâsi dal rest de Europe. Adun cu la Irlande dal
Nord, Gjibraltar al sarès l’unic teritori britanic a vê un confin
vie tiere cun stâts membris de Union Europeane.
Font:
BBC,
24-30/06/16; The Guardian,
24-30/06/16;
El País, 30/06/16


text:
Cun chest so lavôr il Comitât al à duncje confermât chês che a son lis propuestis che zaromai di timp a fasin lis organizazions des diviersis comunitâts minorizadis dal stât francês, cence che però di Parîs si viodin rispuestis concretis. Sul front de scuele, tant che propueste compatibile cu la suaze legjislative za in vore, si propon di slargjâ il model di insegnament bilengâl in vore in Corsiche, ma si segnalin ancje problematichis come il numar limitât intal public di insegnants in stât di doprâ lis lenghis minorizadis e i pidiments che i students a àn par podê completâ il percors educatîf in chestis lenghis. Intal rapuart si dîs po che al covente cjatâ une soluzion definitive pal finanziament des scuelis in lenghe locâl parificadis, informâ miôr lis fameis su lis ufiertis di insegnament bilengâl, rindi complementâr l’insegnament des lenghis minorizadis e di chês forestis e no in competizion tra di lôr, valorizâ la pluralitât linguistiche interne intai programs scolastics, profitâ de tecnologjie digjitâl par slargjâ la presince des lenghis minorizadis intai mieçs di comunicazion e dâ plui podês in cjamp linguistic aes coletivitâts teritoriâls. Il Comitât al propon ancje di insegnâ chês lenghis minorizadis che si cjatin intune condizion di debolece plui fuarte tant che francoprovençâl, flamant e gallo.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
01/08/13
Stât francês: relazion dal Comitât pes lenghis regjonâls
Cun chest so lavôr il Comitât al à duncje confermât chês che a son lis propuestis che zaromai di timp a fasin lis organizazions des diviersis comunitâts minorizadis dal stât francês, cence che però di Parîs si viodin rispuestis concretis. Sul front de scuele, tant che propueste compatibile cu la suaze legjislative za in vore, si propon di slargjâ il model di insegnament bilengâl in vore in Corsiche, ma si segnalin ancje problematichis come il numar limitât intal public di insegnants in stât di doprâ lis lenghis minorizadis e i pidiments che i students a àn par podê completâ il percors educatîf in chestis lenghis. Intal rapuart si dîs po che al covente cjatâ une soluzion definitive pal finanziament des scuelis in lenghe locâl parificadis, informâ miôr lis fameis su lis ufiertis di insegnament bilengâl, rindi complementâr l’insegnament des lenghis minorizadis e di chês forestis e no in competizion tra di lôr, valorizâ la pluralitât linguistiche interne intai programs scolastics, profitâ de tecnologjie digjitâl par slargjâ la presince des lenghis minorizadis intai mieçs di comunicazion e dâ plui podês in cjamp linguistic aes coletivitâts teritoriâls. Il Comitât al propon ancje di insegnâ chês lenghis minorizadis che si cjatin intune condizion di debolece plui fuarte tant che francoprovençâl, flamant e gallo.


text:
Il guvier
provinciâl de Bizkaia, la associazion dai comuns bascs e la rêt
AEK, impegnade intal insegnament de lenghe basche ai adults, si son
dâts adun par svilupâ une gnove campagne par promovi la cognossince
e l’ûs dal euskara. Doi i obietîfs di fonde de iniziative, ven a
dî incressi il numar di personis che si iscrivin ai euskaltegis (i
centris di insegnament de lenghe basche par adults) e sburtâ cui che
al à imparât la lenghe in gracie di chescj cors a doprâle po inte
sô vite cuotidiane. In Bizkaia a son 21 i euskaltegis comunâi e 45
chei de rêt privade. In plui dai cors di alfabetizazion e di
miorament de lenghe, si ‘nd à ancje di specialistics pensâts par
operadôrs dal cumierç, personâl di locâi publics e v.i.
Font:
Deia, 13/07/13


text:
Daûr di
diviers notiziaris serps, analiscj rus a varessin dât fûr un
rapuart su la evoluzion politiche e istituzionâl de Europe di chi al
2035. Lis reazions aes previsions che si cjatin intal document a van
dal curiôs al perplès, dal moment che dongje di evoluzions che si
fondin su procès za inviâts a ‘nd è altris che si poin su
elements avonde dubis. Tra lis previsions che si cjatin intal rapuart
o cjatìn la indipendence de Scozie, de Catalogne, dal Paîs Basc, de
Corsiche e de Valonie; la unificazion de Irlande; la union tra
Serbie, Montenegro e Bosgne, chê tra Paîs Bas e Flandris, e la
division in trê tocs dal stât talian.
Font:
Naiz:, 21/01/13